Parasurat Bikolnon nagrurukyaw kan ika-sampulong taon - Uusipon\nAn Parasurat Bikolnon sarong kasararoan nin mga indibidwal sa Kabikolan na nagtutulod kan mga tataramon asin panurat Bikolnon. Namuknâ ini kan Abril 17, 2010 sa Syudad nin Naga huli sa pangangaipo nin lindong kan mga parasurat na yaon sa gayad kan sosyodad. Tinugdas ini asin inot na pinamayohan ni Bernardo Miguel Aguay, Jr. kan Calabanga, Camarines Sur kaiba an mga kapwa parasurat na sinda Marissa Redburn, Jusan Misolas asin Kevin de Quiroz kan Syudad nin Naga, Jerome Hipolito asin Edna Campana kan Calabanga, sagkod Irvin Sto. Tomas kan Canaman, Camarines Sur.\nNaipaguhit kan Marso 23, 2012 an organisasyon bilang Parasurat Bikolnon Inc. sa Securities and Exchange Commision sa Syudad nin Legazpi bilang sarong non-stock, non-profit na organisasyon asin tinàwan ini nin Corporation Number 201228626. Bago kaini, independenteng naipublikar kan organisasyon an Mga Labod sa Daghan kan Bulod (2011) ninda Marissa Redburn asin Jocelyn Bisuña asin TULA.K.ARATULA (2011) ni Bernardo Miguel Aguay, Jr. Nagkapira sa mga inot na adbokasiya kan grupo iyo an pagkikisumaro asin pag-anduyog sa kapwa mga parasurat siring kan Pagpaumay ki Jo na sarong serye ng fund-raising sagkod pagtitipontipon kan 2010 asin 2011 sa Baao sagkod Syudad nin Naga tanganing magtaong suporta ki Jocelyn Bisuña na nagkaigwa nin breast cancer. Ipig-organisar man kaini an pagbungsod ng Poetry Galore At Last ni Dr. Ma. Lilia Realubit sa saiyang residensya sa Syudad nin Naga kan Pebrero 28, 2011. Nag-ambag asin nagtabang man an organisasyon sa publikasyon ng ikatulong isyu kan An Tambobong nin Literaturang Bikolnon folio Desyembre kan 2011.\nKatuyohan kaini iyo an maitulod an pagpangataman asin pagpatalubo kan manlainlain na tataramon na Bikolnon sa manlainlain na paagi. Sa paagi kan publikasyon, ipinagpublikar man an Posporo, Kan Mag-ati an Tubig sa Dagat, For-Guy, asin Pulitika ng Paghuhubad ni Aguay sa Bikol Komikon kan 2012 na ginibo sa Syudad nin Naga. Siring man nahaman kan organisasyon an Antabay sa Ortograpiya nin Bikol Sentral kan Abril 25, 2012 sa panginginot ni Irvin Sto. Tomas. Kan 2016 asin 2017, nagpublikar nin manlainlain na mga chapbook sa Better Living Through Xeroxography Naga (BLTX Naga) an mga myembro kan organisasyon. Durungan na ibinungsod ni Anthony Diaz an Pataratarapadi (mga rikas-usipon), Kitil (mga tula) asin Kuyan (mga rawitdawit) sagkod Dai taka na padangat taka pa (mga rawitdawit). Siring man an koleksyon nin mga rawitdawit na Padangat ni Jerome Hipolito, Gapo ni Elbert Baeta,Taragoan Bingkay ni Aguay, Makot nin mga Rawitdawit ni Julius Bulahan, KAAYUPAN ni Ryan Cuatrona, #lapigotpa asin Bungkaras, ika na man ni Sto. Tomas, Ginisang Poesia asin Ginisang Poesia 2: mga pinirilian na rawitdawit) ni Sto. Tomas, Diaz asin Ian Kenneth Orasa, asin iba pang mga publikasyon.\nSa paagi kan akademya, nagpapadrino an organisasyon kan Paduronongan, sarong taonan na patiribayan sa Bikol Quiz, Tirigsikan sagkod kawat na Dama nin Tataramon kan mga eskwela sa DepED Canaman District sa pakikipagtabangan sa LGU Canaman, Camarines Sur asin iba pang organisasyon poon kan taon 2012. Inot na nakatao an organisasyon nin lektsur sagkod nagpakarhay nin workbook sa MTB-MLE sa Mary Bree Village Montessori, Syudad nin Naga kan Oktobre 2012. Bilang parte kan community outreach, nakipagtabangan na an organisasyon sa pagtaong workshop asin lektura sa San Antonio National High Schol sa Milaor, Cararayan National High School sa syudad nin Naga, asin DepEd Division of Catanduanes. Nagin parte man an organisasyon sa selebrasyon kan 5th Bikol Wikipedia Day: Aldaw nin Talingkas na Ensiklopedia kan Nobyembre 24, 2012 kaiba an Ateneo de Naga University asin an LGU Naga.\nAktibo man an organisasyon sa pagtulod kan manlainlain na tataramon na Bikolnon sa pampagbalangibog (mass media) sagkod elektronikong mga paagi. Inot na nagin tagapagtaram an mga myembro kaini sa Pamana ng Lahi na sarong programa sa DZGE ni Tess Pielago kan Marso 25, 2012 sagkod sa mga nagsunod na semana. Nagin bisita man sinda sa Tonton Balagon na sarong programa sa DWNX ni Abang Mabolo kan Mayo 11, 2012. Sa programang Boses ni Lolo sa DWRN ni Mon Olaño, nagin bisita man ini para sa espesyal na programa para Bulan nin Arte kan Pebrero 21, 2015. Nagin bisita sa programang Ini an Totoo ni Ernie Verdadero sa GNNTV48 si Sabina Marites Decasola, Ian Kenneth Orasa asin Irvin Sto. Tomas petsa Oktobre 5, 2016. Sa paagi nin short messaging system (SMS) o texting, pinadrinohan kan organisasyon poon Desyembre 2012 sagkod Marso 2013 an TigsTXT, sarong bulanan na patiribayan sa pagtigsik gamit an cellphone bilang behikulo, sa peryodikong Bicol Mail asin ini inaanduyogan man kan LGU Naga. Nasundan pa ini kan TigsTXT Reloaded kan Abril sagkod Hulyo 2018 sa pakikipagtabangan kan Bicol Standard asin Kintab Artists Group. Kan Abril 8-9, 2018, ginibo an Buklat: an Art and Book Expo sa #98 Gallery sa pakikipagtabangan kan Kintab Artists Group kun sain nagkaigwa nin book expo, art workshop, film viewing, open mic asin iba pa bilang fund-raising activity para sa ikawalong Saringsing National Writers Workshop.\nSiring man, kamàwotan man kaini an maipadagos an danay na relasyon sa ibang lokal asin pangkinaban na mga kasararoan nin mga parasurat. Yaon man an suporta kan organisasyon sa manlainlain na paghirô asin aktibidad na inorganisar kan mga kapwa parasurat. Katuwang man an organisasyon sa pagpadalagan kan San Miguel Bay Writer's Workshop kan CBSUA Calabanga asin The Writer's Project sa Calabanga, Camarines Sur, asin sa mga aktibidad kan SurTe sa Virac, Catanduanes, mga kabtang kan organisasyon. Nakikipagtabangan man ini sa mga paghiro kan Project Susog sa Buhi, Camarines Sur, asin Kintab Artists Group sa Pili, Camarines Sur kun sain ginibo an Pagkarahay sa CBSUA kan Pebrero 2018.\nNagtukaw si Redburn bilang nagin ikaduwang Pamayo kan organisasyon kan Abril 20 sagkod Oktobre 12, 2012. Bago pa kaini, saiya nang pinamayohan ini bilang kasalihid na Pamayo ki Buboy Aguay. Ipinadagos ni Digna Ruth Daliva bilang ikatulong Pamayo, an pagpadalagan kan organisasyon sagkod na mapili an mga bagong opisyales kan Desyembre 22, 2014. Nagin ikaapat na Pamayo kan organisasyon si Froy Beraña bago maantos an taon 2014 sagkod Abril 17, 2016 kun sain napili bilang ikalimang Pamayo si Irvin Sto. Tomas (2016-2017). Sagkod kan 2017, regular nang pinipili an Pamayo kan organisasyon lambang aldaw nin pagkakatugdas kaini na igwa nin sarong taon na termino: Julius Bulahan (2017-2018), Elbert Baeta (2018-2019), asin sa presente, Jerome Hipolito (2019-2020).\nSa masurunod na taon, dakulang pagkakataon siring man angat sa grupo an paghimò nin mga publikasyon na magagamit sa pagtukdô kan kinagimàtan na tataramon sa elementarya huli kan Mother Tongue-Based Multilingual Education sa irarom kan K-to-12 Curriculumn kan Departamento nin Edukasyon (DepEd). Inaandaman man kaini an mga aktibidad na urog na mapapusog kan organisasyon tanganing maitulod an mga proyekto asin adbokasiya para sa mga tataramon asin panurat Bikolnon.\nMga ladawan (Saringsing Writers Workshop kan Marso 2012; organization meeting kan Enero 2013; Ika-3 anibersaryo kan Abril 2013, Saringsing Writers Workshop kan Abril 2016)


(Pinagbalikwat gikan sa Legazpi, Albay)\nKinamumugtakan kan Legazpi\nTagboan: 13°7′48″N 123°43′48″E Tagboan: 13°7′48″N 123°43′48″E\n124,960 votantes (9 Mayo 2019)\nAn Syudad nin Legazpi (Tagalog: Lungsod ng Legazpi; Ingles: City of Legazpi) sarong primera klaseng ciudad asin an kapitolyo kan Provincia kan Albay sagkod an rehiyonal na sentro kan Rehiyon Bikol. An designadong zip code kan syudad iyo 4500.\nSusog sa sensus kan 1 Mayo 2020, igwa ining 209,533 katawong nag-eerok digdi sa 41,437 kaharongan. Igwa man ining sukol na 153.70 kilometro kwadrado. Huli kaiyan ini an pinakamatawong ciudad sa enterong rehiyon asin an rehiyonal na sentro. Namomogtak an ciudad sa isla nin Luzon.\nHuli ta nasa sentro man kan geograpikal na sentro kan rawis asin yaon sa tahaw kan duwang isla-provincia nin Catanduanes sagkod Masbate, an Cuidad kan Legazpi an pinaka-durhong asin huring terminal nin Philippine National Railways (PNR) sa katimogan.\nAn syudad iyo an tukawang esklesyastiko nin Diocese kan Legazpi asin harus gabos kan mga naka-istar sa cuidad iyo Romano Katoliko.\n7 Mga istasyon nin radyo\nAn Legazpi nababanga sa 70 na mga barangay.\nAn pig-aapod ngunyan na Siyudad kan Legazpi iyo hale sa pangaran ni Miguel López de Legazpi, an Kastilang konkistador na nagsakop kan mga Isla nin Pilipinas kan 1565. An pamilya niya iyo hale sa Legazpi, España na sarong banwaan sa Guipuzcoa, España.\nAn Legazpiiyo itinpgda kan mga kinatong nag-iistar kan dating barangay nin Sawangan sa daga ni Gat Ibal, sarong pamayo na namamahala kan Albay. An mga tawo iyo naka-istar sa mga kubong gibo ki nipa asin rattan. Naka-istar sinda sa hababaw asin matubig na daga sa apod na Banuang-Banuang o Binanuahan, na an boot sabihon iyo dating barrio o an daga kun saen nakatindog an sarong banwaan. Kan taong 1587, pigpoonan kan mga prayleng Pransiskano nin Doktrina kan Cagsawa na bunyagan an mga naka-istar digdi para maging mga Kristiyano. Kan taong 1616, ginibong ninda ining banwaan asin paruko na inapod na Albay. An enot na kura paruko iyo napagibo ki sadit na kapilya asin itinindog an "Mission de San Gregorio Magno de Sawangan".\nKan ika-1 Pebrero 1814, nagsabog an Bulkang Mayon na nagwalat ki dakulang pagkaraot sa lampas 200 taong pag-uswag. Huli kaini, napiritan an mga naka-istar na magbulod sa Taysan (bisto kaidto na "Makalaya"). An mga tawo iyo permanente nang nag-istar sa "Taytay" (sa ngunyan : Bagumbayan) huli ta sa batas na hale sa Gobierno Superior na pinaluwas kan Oktubre 1, 1829, na pigbabawal an pagtindog ki bagong banwaan. Kan taong 1818, an pig-aapod na "Sawangan", na bisto na kaidtong "Banwaan kan Albay" iyo pigsuway sa Cagsawa asin piggibo na kapitolyo kan "Partido de Ibalon" (an dating pangaran nin Provincia kan Albay).\nAn Palayogan kan Legazpi iyo mga 2,280 metrong kahalaba. Kaya kaining magpahugpa' nin mga dakolang eroplanong panginternasyonal. An Philippine Airlines asin Cebu Pacific iyo naglalayog na duwang beses aru-aldaw hale sa Manila asin Cebu (ciudad). Naaprobar na an paggibo nin bagong Palayogan na Internasyonal nin Legazpi na gigibuhon sa magkatakod na banwaan nin Daraga.\nMga istasyon nin radyo[liwaton | liwaton an gikanan]\nDWBA-AM 666 kHz (Ditse Lala Broadcasting Company / Audiovisual Communicators, Inc.)\nDZAC-AM 684 kHz (Audiovisual Communicators, Inc.)\nDWZR-AM 828 kHz (Hypersonic Broadcasting Center)\nDWYM-AM 873 kHz (Audiovisual Communicators)\nDWPX-AM 1125 kHz (Far East Broadcasting Company)\nDWEO (Dating DZJB) 1440 kHz (Bicol Broadcasting System at Audiovisual Communicators, Inc.)\nDZEK-AM 1485 kHz (Christian Era Broadcasting Service International.)\nDWCT-AM 1557 kHz (Capitol Broadcasting System)\nTanawon kan syudad kaiba an Bulkang Mayon asin an Burol nin Ligñon\nBulkang Mayon na mahihiling gikan sa Legazpi\nPinaghugot gikan sa "https://bcl.wikipedia.org/w/index.php?title=Syudad_nin_Legazpi&oldid=213855"\nHuring pigliwat an pahinang ini kan 11 Setyembre 2021, alas 11:32.


Lohan kan 2013\n(1986-07-02) Hulyo 2, 1986 (edad 35)\nAliana Lohan (tugang)\nSi Lindsay Dee Lohan (/ˈloʊhæn/; namundag Hulyo 2, 1986) sarong Amerikanong aktres, parakanta, parasurat-kanta, entrepreneur, asin personalidad sa telebisyon. Namundag asin nagdakula sa Nweba York, si Lohan nagin saro sa modelo kan Ford Models sa edad na tolo. Siya nagluluwas na regular sa sarong soap opera sa telebisyon sa Another World kan edad 10, asin siya nagpoon magsikat nanggad na kan makalaog siya sa pelikulang The Parent Trap (1998), sarong pelikula kan Walt Disney. Su marhay na eksito kaining pelikula nagin dalan sa pagluwas niya sa mga pelikulang pantelebisyon na mga minasunod: Life-Size (2000) asin Get a Clue (2002). Dangan siya naimbwelto sa mga big-screen productions na Freaky Friday (2003) asin Confessions of a Teenage Drama Queen (2004).\nAn mga paghingowa niya kan aki pa siya nagdulot ki Lohan nin childhood stardom, manta idtong pelikulang Mean Girls (2004) nagpatotoo na gayo kan saiyang status bilang teen idol. Pagpapel niya sa Herbie: Fully Loaded (2005), si Lohan nagin mainit na piguurulayan sa media gibo kan dinapoan siya nin serye nin mga personal na problemang personal asin legal, asin nakadugang pa an mga pagkakonkon niya sa mga pasilidad nin rehabilatasyon gibo kan problema niyA sa droga. Dara kaini, naapektohan na gayo an saiyang karera, nakalihis mga oportunidad sa pagpapel sa mga pelikula. Dangan kaidto nagluwas siya sa magkapirang mga pelikula kabali na diyan an A Prairie Home Companion (2006), Just My Luck (2006), Bobby (2006), and Chapter 27 (2007). Kan mga taon 2010, nagluwas siya sa magkapira pang pelikula na an mga matanog iyo an Machete (2010), Liz & Dick (2012), asin The Canyons (2013).\nSi Lohan nagluwas man sa mga pasaling telebisyon, kabali diyan an docu-series na Lindsay (2014), an British comedy series Sick Note (2018), an MTV reality show Lindsay Lohan's Beach Club (2019), asin an musical competition show The Masked Singer Australia (2019-presente). Siya man nagdebut duman sa London West End production of Speed-the-Plow (2014–2015).\nSi Lohan naglataw na husto sa industriya nin musika sa lindong kan Casablanca Records, na nakapaluwas nin duwang studio album, an platinum-sertipikadong Speak (2004) asin an bulawan-sertipikadong A Little More Personal (Raw) (2005). Si Lohan nagbuntog man sa fashion, pino'nan an sadiring linya tituladong 6126 asin madali nagin advisor artistiko para ki Emmanuel Ungaro kan 2009. Poon kan 2016, siya nagbukas nin magkapirang nightclub asin mga resort sa Gresya.\n↑ Stephen Thomas Erlewine. Speak at AllMusic\n↑ Stephen Thomas Erlewine. A Little More Personal (Raw) at AllMusic\nKinua sa "https://bcl.wikipedia.org/w/index.php?title=Lindsay_Lohan&oldid=204220"\nMga Amerikanong aktres\nHuring binago an pahinang ini kaitong 12 Abril 2021, alas 11:41.


Pagtapos sa edificio pinapahidale sa DOH\nHinagad na kan Presidential Anti-Corruption Commission (PACC) sa Department of Health (DOH) na magtao nang talaan kun nuarin matatapos an pigsasabing world class na bagong edificio kan Bicol Medical Center sa Ciudad nin Naga.\nNakakahinayang an proyecto kan gobierno na ginastosan nin bilyon peso, duwang taon nang abala asin an apektado digdi iyo an manga taga Camarines Sur asin pagtaraid na provincia, sabi ni PACC Commissioner Miguelito Luna.\nSinabi pa na nag-orolay na sinda sa Malacanan asin an DOH asin hinahagad ninda kan PABA na magsumiter nin ‘’time line’’ an ahencia.\nAn aksyon sa abalang implementasyon kan proyecto dapat mag-imponer an DOH nin liquidation damages sa contractor o kun dai cancelaron an proyecto, alagad kun iimponer ini mas lalong desbentaje sa gobierno huli ta mas ma-aabala an pagtapos kan proyecto, segun sa PACC.\nIgwang criminal liability an administrasyon kan BMC huli kan saindang kapabayaan asin kabale na an contractor, alagad an iimponer na liquidation damages saro sa opsyon nganing maparikas an trabajo kan proyecto.\nNaging cuestionable pa sa PACC na apesar mayo pang mga medical equipment an hospital alagad nagkaigwa nang inagurasyon na presente pa si DOH Secretary Francisco Duque.\nNabuyagyag pa na binago kan administrasyon kan BMC si desinyo asin plano sa bagong edificio kan hospital sagcod na nareparo ini kan Bureau of Fire Protection na iyo an nagiging dahilan na dai mag-isyu nin occupancy permit.\nAn P1.2 bilyones na tolong mga darakulang edificio kan BMC narealisar kan panahon ni Presidente Benigno Aquino III kan panahon ni Dr. Efren Nerva na iyo pa kaidto an nagtutukaw na director kan hospital.


An The Pentagon iyo an kwartel kan Departamento sa Depensa kan Estados Unidos, namomogtak sa Arlington County, Virginia. Komo simbolo kan pwersa militar kan Amerika, an taramon na ini nagtutumoy man kan kabiyoan kan Departamento sa Depensa kan E.U.\nAn Pentagon pigdesenyo kan si arkitektong si George Bergstorm (1876-1955) asin itinogdok kan kontraktor na si John MacShain nin Philadelphia. Napo'nan pagtogdok kan Septyembre 11, 1941 asin ipigtagama kan Enero 15, 1943. Si Heneral Brehon Somervell iyo an maigot na nag'andorog asin nagtolod kan proyekto. Si Koronel Leslie Groves iyo man an responsable sa pagmato kan proyekto para sa Pwersa Armada kan E.U. sagkod na nahaman.\nPag-atake sa PentagonLiwaton\nKan Septyembre 11, 2001, sarong eroplano kan American Airlines, Flight 77, an hinaydyak kan mga terorista saka ibinungdol sa parting solnopan kan edipisyo na nagresulta sa pagkagadan nin 189 katawo (59 biktima, kaiba an limang kaggiribo sakay sa eroplasno, saka 125 biktima yaon sa laog kan edipisyo kan momentong idto.\n↑ "Pentagon Memorial Dedication". DefenseLink.mil. http://www.pentagon.mil/home/features/2008/0908_dedication/. Kinuaz 29-02-16\nPinaghugot gikan sa "https://bcl.wikipedia.org/w/index.php?title=Pentagon&oldid=160048"\nLast edited on 29 Pebrero 2016, at 13:39\nHuring pigliwat an pahinang ini kan 29 Pebrero 2016, alas 13:39.


An kababaihan asin an etika nin pagpadangat ni Carol Gilligan | Magbikol Kita\nWednesday, October 20, 2021, 10:18pm\nPublished on Tuesday, December 08, 2020, 5:09pm\nGaro mas urog pang namimidbidan kan sarong aki an personalidad kan saiyang ina pag nagkaagom naman sya asin mga aki. Sa sakuyang karanasan, huli ta haloy nang nagtalikod sa kinaban an sakuyang ina asin memorya na sana an sakong sinasalingoy, an mga memoryang nababanwit ko sa kahiwasan kan ordinaryo asin arualdaw ming pagkabuhay kaidto kan kaibanan mi pa sya garo nagkakahugis giraray sa pisikal na reyalidad sa mga namamasdan kong gawi kan sakuyang agom sa arualdaw ming pag-ibanan. Nagbubutwa man kaya sa sakuyang agimadmad an mga pagkakaiba kan samuyang personalidad sa mga paagi mi nin pag-atubang sa mga bagay-bagay dapit sa pagpapamilya, na minapagirumdom man giraray kan mga pagkakaibang namamasdan ko kaidto sa sakuyang ama asin ina. Igwang kalidad nin personalidad na bako man na eksklusibo sana sa mga ina asin kababaihan, pero garo mas nangungurog asin maririsa sainda kadaklan na beses.\nPara sa mga kakabaihan, agom asin ina, an pag-ataman asin pagigin mainatom sa saindang mga namumutan garo natural sanang parte kan saindang buhay sa arualdaw. An pagkamuot asin pag-ataman duwang bagay na dai mapagsuhay sainda. Para sa sarong tawong nakadanas nang mag-akong sabay kan duwang ini, yan an buót sabihon kan pinapadangat. Pwede kayang an pag-ataman ginigibo man sa ngaran nin trabaho sana, minsan an hayop asin pananom inaataman dahil sa hilig, o an sarong bagay inaataman nganing dai maraot asin ikapabakal. Kundi sa pagpadangat an pag-ataman minaburabod mismo sa pagkamuót. An pagpadangat iyo an pagkamuót na kongkretong namamatian mismo sa pag-ataman, pagkamuót na yaon sa pag-ataman.\nIyo ini an tinungkusan ni Carol Gilligan na sarong peministang sikolohista sa saiyang librong In a Different Voice (1982) bilang susugan kan moral na pagdesisyon na ipinapahiling sa gawi kan mga kababaihan. Tinampadan nya an pag-adal na ginibo kan saiyang maestrong si Lawrence Kohlberg kun sain an nagbutwang prinsipyo kan pagdesisyon moral iyo an susog sa paggurang (maturity) na itinatakod sa kakayahan na magsurosadiring-buhay asin maghanap-buhay. Susog ki Gilligan iniitsapwera kaini an mga datos na gikan sa mga kababaihan dapit sa moral na pagdesisyon asin daing gayo tinawan nin nagkanigong pagmidbid pabor sa pananaw na sinarà ni Kohlberg sa mga datos na gikan sa anas mga kalalakihan.\nPara sa mga kababaihan, bakong pagsuhay asin pagsurosadiring buhay an burabod kan mga kaisimbagan sa hapot na itinao ni Gilligan sa mga nakisumaro sa saiyang pag-adal. An mga desisyon na hinihimo ninda minagikan sa paghimati, responsibilidad asin pagpadangat. Miski pa si mga kababaihan na nag-uswag naman ngani sa mga manlain-lain na propesyon, ipinapasipara nguna an saindang nagunong kanuudan para sa mas personal na lado kan saindang buhay kun sain imbwelto an pagpadangat. Pagpadangat an patugmadan ninda kadaklan na beses kan mga man manlain-lain na pagdesisyon.\nAlagad dai intensyon ni Gillligan na pagsuhayon an kalalakihan asin kababaihan sa duwang magkaibang kinaban. Susog saiya, pinapahiwas niya sana an pananaw na inot nang tinukoy kan saiyang maestro dapit sa pagtalubo kan mga indibidwal magin babayi man o lalaki. Sa katunayan, sabi nya, magkasalipan na dimensyon kan paggurang an pagsuhay asin an pagpadangat. Mantang an pagsurosadiring buhay nakaangkla sa etika nin mga karapatan, an danay na pagkatakod-buot minagikan man sa etika nin pagpadangat. Para ki Gilligan marka nin paggurang an pagmidbid kan duwang ladong ini kan buhay kan tawo. Dangan an urog kahalagang kaipuhan na magsunod sa agimadmad na ini iyo an pagbuot asin paghinguwa mismo na magpadangat. An pagsurosadiring-buhay asin an pagpadangat na udok sa buót signos na mismo kan moral na pagbuót.\nAlagad sa saiyang librong The Birth of Pleasure (2012) mahihiling na ilinagak naman ngani ni Gilligan an pagpadangat sa mga guna kan sekswalidad. Susog saiya: “An pagtalingkas kan pagkamuot asin kagayagayahan-buót sa patriyarkiya kan pagkalalaki o pagkababayi nangangahulugan nin pag-untok kan pagsurohay-suhay dangan paglaog sa katibaadan kan pagpadangat—pagsabot kan saiyang mga naaraman, paghimati kan saiyang mga namamaanan, an hubang pag-atubang sa presensya kan namumutan, paghuba kan mga panhilom na gubing kan pagkalalaki asin pagkababayi, miski pa gurano pinagayon kan kultura.”\nSarong katibaadan an magpadangat, katibaadan na makulgan, dai balosan, kamùtan o padangaton man kan pinapadangat asin kun ano-ano pang mga katibaadan. Alagad bako kayang sadiri an pinapaurog kan nagpapadangat kundi an saiya mismong pinapadangat kaya inaako nya mismo an mga katibaadan na ini. Bako man gayud harayo kun sambiton nyato si Maria bilang sarong ladawan nin pagigin ina na rinimpos na sana sa saiyang puso an mga tataramon kan saiyang aki na naglampaw tanganing maghulit sa templo na nagpahadit na maray sa saiya. Ki Maria mahihiling an ladawan kan pagkasaro kan pagpadangat asin pagtubod. Alagad pwera sa pagtubod, yaon man an pagpatawad sa pagpadangat. Giraray bako man gayud harayo kun sambiton bilang ladawan nin pagpatawad an amang inako man giraray an saiyang aking naglampaw bitbit an hiras nyang pamana, na gusto naman kutang magsurosadiri alagad nagpuli matapos waldason an saiyang mga pagrurugaring. Yaon man sa pagpadangat an pag-ako kan katungdan siring na lamang kan sarong tugang na udok sa buot na nag-aako kan katungdan kan pagigin magurang sa saiyang mga tugang huli ta kapos sinda sa kabuhayan. Dai mawawara an paglapigot sa pagpadangat siring kan duwang nagkakaminuotan na nag-aandam naman para sa buhay na minamawot ninda sa maabot na panahon sa tahaw kan daing kasiguraduhan. Sa ngunyan na panahon urog na kaumaw-umaw lugod an mga nagdedesisyon man giraray na magpadangat sa tahaw kan dai pag-ako o kakulangan nin pag-ako sainda kan banwaan, kawaran proteksyon kan ley sa saindang pagsaro, asin pag-alaman kan diskriminasyon asin panunuya-nuya kan mga tawong habong itukal an pagkamuut sa kinatudan na baynaryong (binary) pag-iisip kan pagkalalaki asin pagkababayi. Sa sainda mahihiling an ladawan kan pagpadangat bilang pag-ako kan katibaadan na gikan mismo sa banwaan.\nAn mga halimbawang sinambit nagpapahayag sana man na kaya asin pwedeng gibuhon kan miski sisay man an magpadangat. Gabos man kayang tawo igwang buot asin namumuot. Alagad an garo nagtataong laman kan hirong ini gikan sa buot iyo an pagpadangat sa namumutan. Makusog an tanog kan elemento nin pagmati sa tataramon na “pagkamuot” alagad kun papano kongkretong namamatian kan namumutan an pagkamuot na ini garo malinaw na sinasayod kan tawong nagsasabing siya pinadangat.\nMagayon an mamuot asin magayagaya sa buot an magpadangat dara an gabos kaining katibaadan. Siring kan sabi ni Gilligan, an pagsurosadiri asin pagpadangat mga parehong burabod nin kahulugan sa buhay kan tawo sa kinaban. Dai kaipuhan pagtimbangon kun siring an duwang bagay na parehong timbangan mismo kan satong pagkayaon.


Nagtutubod an Department of Education (DepEd) sa Ciudad nin Naga na may kataposan man giraray an pandemya nganing idagos na ninda an pighahace na Expanded Face-to-Face (F2F) classes na nagpalyar huli kan pagralangkaw kan caso kan Covid-19 sa ciudad ngunian na Enero.\nInaprubaran sana ni Alcalde Nelson Legacion iyo an segundarya na kaipuhan bakunado an mga paratukdo maging an mga estudiantes.\nAlagad posibleng magkaigwa nin controvercia sa mga paratukdo mantang enot nang pigreklamo sa Commission on Human Rights an memorandum kan DepEd na mandatory vaccination.\nIsinibog an memorandum kan DepEd Naga huli kan pinaluwas na kasugoan kan CHR na dapat dai maging mandatory an vaccinations.\nAn mga school administrator gabos nang pabor sa pagbuelta sa classroom kan estudiantes sagcod sinda nagsurat sa City Hall asin an tinugutan sana kan jefe ejecutivo para sa secondarya.\nIni an mga pahayag ni Dr. Manny De Guzman, City School Division Superintendent kan DepEd sa ciudad na sainda nang pigpunan an mga ginigibong preparasyon kan Deciembre 2021 para sa expanded F2F classes na haros sarong kinsenas zero na sa Covid-19, alagad kan maglaog an bulan nin Enero 2022 makaskas na naglangkaw an virus.\nSi gabos na mga preparasyon saindang iginilid dinamay na an pagsuspendi kan limited pilot face-to-face classes sa Panicuason Elementary School.\nAn gabos na mga health standard na pigmamanado kan DOH iyo an pig-andam kan mga principal nganing ano man na aldaw ipadagos an expanded F2F classes, preparado an DepEd Naga, sabi pa ni Dr. Guzman.\nAn Naga na nasa alert level 3 estricto sa mga dai pa bakunado na bawal maglaog sa mga establisimiento de negosyo, City Hall maging sa mga mall.\nSa report kan Health Emergency Response Task Force maabot na sa 90 por ciento kan residentes kan ciudad bakunado na asin ini lampas na sa 70 por cientong herd immunity kan national IATF.\nSa DepEd Bicol, sinabi ni regional director Gilbert Sadsad na mahalat man giraray sinda kan pinakahuring direktiva hale sa saindang opisina sentral kun nuarin puponan an expanded face-to-face classes.\nHuli kan halangkaw na caso kan Covid-19 sa Bicol saindang sinuspende si F2F classes sa onseng mga escuelahan kabale an sarong pribadong escuelahan sa Daraga, Albay. (dpa)


Pulicia sa housing program sa Bicol estrictong pinapasunod kan HUDCC\nAn Housing Urban Development Coordinating Council (HUDCC) mandato kan gobierno na maggibo nin mga pulicia asin estratihiya nganing estrictong ipasunod an mga reglamento sa socialized housing para sa mga pagpaharong sa familia na igwang hababang income.\nIbinabawal na mag-ayon an mayayaman ngani sanang maka-utang para sa pagpaharong mientras na limitado sana sa sadit na metros cuadrado lote an maookupar para sa pagpaharong.\nIni an mga pahayag sa Bicol Mail ni Engr. Cristina Abaño, regional coordinator kan HUDCC Bicol kan siya maging bisita sa groundbreaking kan Lunes, Hulyo 8 sa bagong subdivision sa Brgy. San Felipe, Ciudad nin Naga.\nAn housing project igwang hiwas na 2.3 hektarya na harani sana sa gilid kan tinampo asin pacil sa transportasyon sa mga miembros kan Home Owners.\nSi dating Consejal Julian Lavadia Jr. na saro sa nag-intruducer sa housing program kan HUDCC sa urban sector sa ciudad presente sa seremonya, opisyales de barangay asin an mga miembros kan Villa Maria Home Owners Association na pinamamayohan ni Jesusa San Agustin bilang presidente asin mga opisyales kan HOA.\nAn opisyal kan HUDCC nagsabi na mayo na sindang naheheling na problema sa implementasyon kan housing program huli ta completo na an documentos asin yaon na sa proceso kan saindang loan application sa Social Housing Finance Corporation (SHFC).\nAn Villa Maria Home Owners Association igwang 220 miembros benepisyaro na lambang home lot igwa sanang sukol na 64 metros cuadrado.\nAn cantidad para sa socialized housing nag-aabot sa 400 mil pesos mantang igwang 2,700 pesos na amortization cada bulan na dapat mabayadan sa laog nin veinte cincong taon.\nPigseguro kan HUDCC na dapat an mga benepisyaryo nasa marginal income na familia.\nPigpaliwanag pa na an saindang ahencia natugdas kan panahon ni Presidente Benigno Aquino III asin an saindang pinaka mayor na katuyohan dapat yaon an saindang coordinasyon sa mga shelter agencies na kinababalehan kan National Housing Authority, SHFC, Pag-ibig Fund asin Housing and Land Use Regulatory Boards.\nAn HLURB an saindang mandato iyo pag-regulate asin ma-monitor an mga subdivision kun nagsusunod sa Batas Pambansa 220 para sa socialized housing.


Hebreo 4 | Bibliya Online | New World Translation\nPeligro na dai makalaog sa kapahingaluan nin Diyos (1-10)\nPagdagka na lumaog sa kapahingaluan nin Diyos (11-13)\nAn tataramon nin Diyos buhay (12)\nSi Jesus, an nangungurog na halangkaw na saserdote (14-16)\n4 Kun siring, miyentras na nagdadanay pa an panuga mapadapit sa paglaog sa saiyang kapahingaluan, mag-ingat* kita ta tibaad igwa diyan sa saindo nin maibilang na bakong angay na mag-ako kan panugang iyan. 2 Huli ta an maugmang bareta ipinahayag man sa sato, kun paanong ipinahayag iyan sa sainda; alagad an mensaheng nadangog ninda daing naitaong pakinabang sa sainda, huling mayo sinda kan pagtubod na siring kan ipinahiling kaidtong mga naghirimati. 3 Pero kitang mga nagtutubod talagang minalaog sa kapahingaluan, alagad kun para sa sainda, ini an sinabi niya: “Kaya sa kaanggutan ko suminumpa ako, ‘Dai sinda malaog sa sakuyang kapahingaluan,’” maski ngani tapos niya na an saiyang mga gibo puon pa kaidtong maestablisar an kinaban. 4 Sa sarong parte kaya kan Kasuratan sinabi niya an arog kaini mapadapit sa ikapitong aldaw: “Asin kan ikapitong aldaw an Diyos nagpahingalo sa gabos niyang gibo,” 5 dangan sinabi man niya: “Dai sinda malaog sa sakuyang kapahingaluan.” 6 Kun siring, mantang posible pa para sa nagkapira na makalaog diyan, asin idtong inot na pinahayagan kan maugmang bareta dai nakalaog diyan dahil sa pagsuway, 7 nagtalaga giraray siya nin sarong partikular na aldaw kan sabihon niya pakalihis nin haloy na panahon sa salmo* ni David, “Sa aldaw na ini”; siring kan sinabi sa inutan, “Sa aldaw na ini, kun kamo nagdadangog sa sakuyang boses, dai nindo pagpatagason an saindong mga puso.” 8 Huli ta kun dinara na sinda ni Josue sa sarong lugar nin kapahingaluan, dai na kutana nagtaram pa an Diyos mapadapit sa saro pang aldaw. 9 Kaya igwa pa nin natatadang aldaw nin pahingalo na siring sa Sabbath* para sa banwaan nin Diyos. 10 Huli ta an tawo na luminaog na sa kapahingaluan nin Diyos nagpahingalo na man sa sadiri niyang mga gibo, kun paanong an Diyos nagpahingalo man sa saiyang mga gibo. 11 Kaya gibuhon niyato an satong pinakamakakaya na makalaog sa kapahingaluan na iyan, tanganing dai nin siisay man na makaarog sa siring kaidtong pagkamasinuway. 12 Huli ta an tataramon nin Diyos buhay asin igwa nin puwersa asin mas matarom pa kisa sa ano man na espada na mag-inibong an tarom saka minalagbas sagkod sa mapagsiblag kaiyan an kalag* asin an espiritu,* saka an mga pagsukmulan asin an mga hutok nin tulang, asin kaya kaiyan na aramon an mga pangangatanusan saka an mga intensiyon kan puso. 13 Asin mayo ni sarong linalang na natatago sa saiyang paghiling, kundi an gabos na bagay hayag asin malinaw na nahihiling niya, an saro na sa saiya kita maninimbag. 14 Kun siring, mantang igwa kita nin nangungurog na halangkaw na saserdote na luminaog sa kalangitan, si Jesus na Aki nin Diyos, padagos niyatong ipahayag an satong pagtubod sa saiya. 15 Huli ta an satuyang halangkaw na saserdote bakong saro na dai nakakasabot kan satong mga kaluyahan, kundi saro na uminagi sa gabos na pagbalo na arog kan inaagihan niyato, alagad mayo nin kasalan. 16 Kaya, dumulok kita sa trono nin daing kapantay na kabuutan asin mamibi sa Diyos na daing pag-alangan, tanganing mag-ako kita nin pagkahirak asin daing kapantay na kabuutan sa mga panahon na kaipuhan ta an tabang.\n^ Sa literal, “matakot.”


Maimbod na Magpasakop sa Itinalaga nin Dios na Autoridad\nAn Torrengbantayan—Pag-aadalan na Edisyon | Agosto 1, 2002\nBASAHON SA Albanian Aleman Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ewe Finnish Ga Greenlandic Hapon Hiligaynon Hungarian Igbo Indonesian Italiano Koreano Latvian Lithuanian Malagasy Malayalam Mizo Moore Ossetian Papiamento (Curaçao) Persian Polish Portuguese Pranses Romanian Samoan Setswana Seychelles Creole Shona Silozi Slovak Slovenian Sranantongo Swahili Tatar Thai Tsonga Turkish Ukrainian Urdu Vietnamese Zulu\n“Si Jehova iyo an satong Hokom, si Jehova iyo an satong Paraboot, si Jehova iyo an satong Hade.”—ISAIAS 33:22.\n1. Sa anong mga bagay napapalaen an suanoy na Israel sa tahaw kan mga nasyon?\nKAN 1513 B.C.E., naestablisar an nasyon nin Israel. Kan panahon na iyan, mayo iyan nin kabiserang siudad, mayo nin sadiring daga, asin mayo nin naheheling na hade. An mga sakop kaiyan dating mga oripon. Minsan siring, an bagong nasyon na iyan napapalaen sa saro pang paagi. Si Jehova Dios iyo an dai naheheling na Hokom, Paraboot, asin Hade kaiyan. (Exodo 19:5, 6; Isaias 33:22) Daing ibang nasyon an puedeng magsabi na siring sinda kaiyan!\n2. Anong hapot an minalataw mapadapit sa paagi nin pagkaorganisar sa Israel, asin taano ta mahalaga sa sato an simbag?\n2 Huling si Jehova Dios nin areglo, saka Dios nin katoninongan, aasahan niato na an arin man na nasyon na pinamahalaan nia organisadong marhay. (1 Corinto 14:33) Iyan nanggad an kamugtakan kan Israel. Alagad paano an sarong daganon, naheheling na organisasyon madidirehiran nin Dios na dai naheheling? Marahay na estudyaran niato an paagi nin pagdirehir ni Jehova sa suanoy na nasyon na iyan, na partikularmenteng tinatawan nin atension kun paano an saiyang pagpadalagan sa Israel nagtatampok kan kahalagahan nin maimbod na pagpasakop sa itinalaga nin Dios na autoridad.\nKun Paano Dinirehiran an Suanoy na Israel\n3. Anong praktikal na mga areglo an ginibo ni Jehova para sa paggiya sa saiyang banwaan?\n3 Minsan ngani si Jehova an dai naheheling na Hade sa Israel, nagnombra sia nin fiel na mga lalaki bilang naheheling na mga representante nia. Igwa nin mga namamayo, payo nin paternal na pamilya, asin kamagurangan na lalaki na naglilingkod sa banwaan bilang mga parakonseho asin hokom. (Exodo 18:25, 26; Deuteronomio 1:15) Minsan siring, dai niato dapat ipagkonklusyon na dawa mayo an paggiya nin Dios an responsableng mga lalaking idto minsan paano makakapaghokom na dai nasasala sa pagmansay asin pakasabot. Bako sindang sangkap, asin dai ninda nababasa an puso kan saindang mga kapwa parasamba. Pero, an may takot sa Dios na mga hokom makakatao sa saindang mga kapagtubod nin nakatatabang na mga konseho huli ta iyan basado sa Ley ni Jehova.—Deuteronomio 19:15; Salmo 119:97-100.\n4. Anong mga tendensia an minamawot na likayan kan fiel na mga hokom sa Israel, asin taano?\n4 Minsan siring, bako sanang pakaaram kan Ley an kaipuhan sa pagigin hokom. Huling bakong sangkap, an kamagurangan na lalaki kaipuhan na magin listo na pogolan an arin man kan sainda mismong sumbikalan na mga tendensia—arog baga kan kaimotan, pagpaorog, asin kahanaban—na puedeng makaraot sa saindang paghokom. Sinabihan sinda ni Moises: “Dai kamo magpaorog sa paghokom. Dangogon nindo an sadit arog kan dakula. Dai kamo matakot huli sa sarong tawo, huli ta an paghokom sa Dios.” Iyo, an mga hokom sa Israel naghohokom para sa Dios. Pribilehio nanggad iyan na nakapupukaw nin may pagkangirhat na paggalang!—Deuteronomio 1:16, 17.\n5. Apuera sa pag-organisar nin mga hokom, ano pang mga areglo an ginibo ni Jehova sa pag-asikaso sa saiyang banwaan?\n5 Si Jehova naggibo nin iba pang mga areglo sa pag-asikaso sa espirituwal na mga pangangaipo kan saiyang banwaan. Bago pa man sinda nag-abot sa Dagang Panuga, pinagbotan nia sinda na itogdok an tabernakulo, an sentro nin tunay na pagsamba. Nag-organisar man sia nin grupo nin mga saserdote na magtotokdo kan Ley, magdodolot nin mga atang na hayop, asin masolo kan pan-aga asin pambangging insenso. Ibinugtak nin Dios an matuang tugang ni Moises, si Aaron, bilang an enot na halangkaw na saserdote sa Israel asin ninombrahan an mga aking lalaki ni Aaron na tumabang sa saindang ama sa saiyang mga katongdan.—Exodo 28:1; Bilang 3:10; 2 Cronica 13:10, 11.\n6, 7. (a) Ano an relasyon kan mga saserdote asin kan mga Levita na bakong saserdote? (b) Anong leksion an manonodan niato sa bagay na an mga Levita igwa nin laen-laen na gibohon? (Colosas 3:23)\n6 An pag-asikaso sa espirituwal na mga pangangaipo kan pirang milyon na tawo sarong dakulaon na trabaho, asin medyo dikit an mga saserdote. Kaya ginibo an areglo na sinda tabangan kan ibang miembro kan tribo ni Levi. Sinabihan ni Jehova si Moises: “Itao mo an mga Levita ki Aaron asin sa saiyang mga aki. Sinda mga itinao, na itinao sa saiya hale sa mga aki ni Israel.”—Bilang 3:9, 39.\n7 Organisadong marhay an mga Levita. Binarangabanga sinda segun sa tolong pamilya—an mga Gersonita, mga Coatita, asin mga Merarita—na balang saro may asignasyon na gigibohon. (Bilang 3:14-17, 23-37) An nagkapirang asignasyon tibaad garo mas mahalaga kisa iba, alagad gabos iyan kaipuhan. An gibohon kan mga Levitang Coatita nangaipo na sinda yaon sa harani sa sagradong kaban kan tipan asin sa mga kasangkapan sa tabernakulo. Minsan siring, an lambang Levita, baga man Coatita o bako, igwa nin makangangalas na mga pribilehio. (Bilang 1:51, 53) Makamomondo, an nagkapira dai nagpahalaga sa saindang mga pribilehio. Imbes na maimbod na magpasakop sa itinalaga nin Dios na autoridad, sinda dai nakontento asin napadara sa kapalangkawan, ambisyon, asin pagkauri. An sarong Levita na an ngaran Core saro sa sainda.\n“Dapat daw na Pagmaigotan Pa Nindong Makua an Pagkasaserdote?”\n8. (a) Siisay si Core? (b) Ano an tibaad nagin dahelan na nagpoon si Core na helingon an mga saserdote base sa punto de vista sana nin tawo?\n8 Bako si Core an payo kan paternal na pamilya ni Levi, ni sia man an payo kan mga pamilya kan mga Coatita. (Bilang 3:30, 32) Minsan siring, sia sarong iginagalang na namamayo sa Israel. Dahel sa mga trabaho ni Core tibaad dayupot na nakakaibaiba nia si Aaron asin an mga aki kaini. (Bilang 4:18, 19) Huling naheheling mismo an mga pagkabakong sangkap kan mga lalaking ini, tibaad nagrason si Core: ‘An mga saserdoteng ini bako nanggad na sangkap, alagad ta hinahagadan akong magpasakop sa sainda! Dai pa sana nahahaloy si Aaron naggibo nin bulawan na ogbon na baka. An pagsamba sa ogbon na bakang idto an dahelan kaya naholog an samong banwaan sa idolatriya. Ngonyan si Aaron, na tugang ni Moises, naglilingkod bilang halangkaw na saserdote! Abaang paboritismo! Asin kumusta man an mga aking lalaki ni Aaron, si Nadab asin Abihu? Tara, grabeng dai paggalang an ipinaheling ninda sa saindang mga pribilehio nin paglilingkod kaya kinaipuhan sindang gadanon ni Jehova!’ * (Exodo 32:1-5; Levitico 10:1, 2) Ano man an tibaad nagin pangangatanosan ni Core, malinaw na nagpoon na helingon nia an pagkasaserdote base sa punto de vista nin tawo. Nagresulta iyan sa saiyang pagrebelde tumang ki Moises asin Aaron patin, sa katapustapusi, tumang ki Jehova.—1 Samuel 15:23; Santiago 1:14, 15.\n9, 10. Ano an iinakusar ni Core asin kan saiyang mga kapwa rebelde tumang ki Moises, asin taano ta dapat na aram na kutana ninda an saindang ginigibo?\n9 Huling sarong tawong maimpluwensia, bakong depisil para ki Core na tiponon sa kampi nia an iba pang kapareho nia an isip. Sia, kaiba si Datan asin Abiram, nakakua nin 250 kasimpatiya—na gabos namamayo sa katiriponan. Iribanan sindang nagdolok ki Moises asin Aaron patin nagsabi: “An bilog na katiriponan, sinda gabos, banal asin si Jehova nasa tahaw ninda. Kun siring, taano ta ilalangkaw nindo an saindong sadiri sa kongregasyon ni Jehova?”—Bilang 16:1-3.\n10 Dapat na aram na kutana kan mga rebelde na dai ninda maninigong angaton an autoridad ni Moises. Dai pa sana nahahaloy, iyan man an ginibo ni Aaron asin Miriam. Tara, nangatanosan man ngani sinda nin kapareho ni Core! Segun sa Bilang 12:1, 2, sinda naghapot: “Paagi sana daw ki Moises na nagtaram si Jehova? Bako daw na paagi man samo sia nagtaram?” Naghihinanyog si Jehova. Pinagbotan nia si Moises, Aaron, asin Miriam na magtiripon sa laogan kan tolda nin katiriponan tanganing masabi Nia kun siisay an pipilion niang namomoon. Dangan, sa malinaw na mga pananaram si Jehova nagsabi: “Kun magkaigwa kamo nin propeta para ki Jehova, paagi sa bisyon na ako mapamidbid sa saiya. Sa pangatorogan na ako mataram sa saiya. Bakong siring kaiyan sa sakong lingkod na si Moises! Ipinaniwala sa saiya an bilog kong harong.” Kasunod kaiyan, pinangyari ni Jehova na si Miriam temporaryong magkalepra.—Bilang 12:4-7, 10.\n11. Paano inatubang ni Moises an situwasyon may labot ki Core?\n11 An pangyayaring iyan aram na dapat ni Core asin kan mga kuminampi sa saiya. Daing ikakasarahotan an saindang pagrebelde. Pero, hiningoa ni Moises na mapasensiang makipangatanosan sa sainda. Sinadol nia sinda na magin orog na mapagpahalaga sa saindang mga pribilehio, na sinasabi: “Sadit pa daw na bagay para sa saindo na isiniblag kamo kan Dios nin Israel hale sa katiriponan kan Israel tanganing iatubang kamo sa saiya?” Dai, bako iyan na ‘sadit na bagay’! Kadakol na kan yaon sa mga Levita. Ano pa an mamawoton ninda? Ibinuyagyag kan dugang pang mga tataramon ni Moises an mga pangangatanosan kan saindang puso: “Dapat daw na pagmaigotan pa nindong makua an pagkasaserdote?” * (Bilang 12:3; 16:9, 10) Pero ano an nagin reaksion ni Jehova sa pagrebeldeng ini tumang sa itinalaga nin Dios na autoridad?\nNag-interbenir an Hokom sa Israel\n12. Sa ano nakadepende an nagpapadagos na marahay na relasyon kan Israel sa Dios?\n12 Kan itao ni Jehova an Ley sa Israel, sinabi nia sa banwaan na kun sinda makinuyog, sinda magigin sarong “banal na nasyon” asin na an nasyon puedeng magdanay na banal basta rinerekonoser ninda an areglo ni Jehova. (Exodo 19:5, 6) Ngonyan, na nagpopoon an hayag na pagrebelde, panahon na para sa Hokom asin Paraboot sa Israel na mag-interbenir! Sinabi ni Moises ki Core: “Ika asin an bilog mong katiriponan, magduman kamo sa atubangan ni Jehova, ika asin sinda patin si Aaron, nuodma. Asin kuanon kan lambang saro an saiyang bugtakan nin kalayo, asin bugtakan nindo iyan nin insenso asin darahon kan lambang saro an saiyang bugtakan nin kalayo sa atubangan ni Jehova, duwang gatos may limang polong bugtakan nin kalayo, asin ika asin si Aaron an kanya-kanyang bugtakan nin kalayo.”—Bilang 16:16, 17.\n13. (a) Taano ta kapangahasan para sa mga rebelde na magdolot nin insenso sa atubangan ni Jehova? (b) Ano an ginibo ni Jehova sa mga rebelde?\n13 Segun sa Ley nin Dios, an mga saserdote sana an puedeng magdolot nin insenso. An mismong ideya na an sarong Levita na bakong saserdote nagdodolot nin insenso sa atubangan ni Jehova maninigo na kutanang nagpangyari sa mga rebeldeng idto na mag-isip-isip. (Exodo 30:7; Bilang 4:16) Dai nag-isip-isip si Core asin an mga suportador nia! Kan sunod na aldaw ‘tinipon [nia] an bilog na katiriponan tumang [ki Moises asin Aaron] sa laogan kan tolda nin katiriponan.’ An rekord nagsasabi sa sato: “Nagtaram ngonyan si Jehova ki Moises asin Aaron, na sinasabi: ‘Sumiblag kamo sa tahaw kan katiriponan na ini, tanganing mapoho ko sinda nin padali.’” Alagad si Moises asin Aaron nakimaherak na dai paggadanon an banwaan. Nagtogot si Jehova sa saindang mga pakimaherak. Kun dapit ki Core asin sa saiyang grupo, “luminuwas an kalayo hale ki Jehova asin tinumtom an duwang gatos may limang polong lalaki na nagdodolot kan insenso.”—Bilang 16:19-22, 35. *\n14. Taano ta marigon na naghiro si Jehova tumang sa katiriponan kan Israel?\n14 Makangangalas nanggad, dai pa man giraray nagkaleksion an mga Israelita na nakaheling kun ano an ginibo ni Jehova sa mga rebelde. “Kan sumunod na aldaw an bilog na kasararoan kan mga aki ni Israel nagpoon na maggumodgumod tumang ki Moises asin Aaron, na sinasabi: ‘Kamo, ginadan nindo an banwaan ni Jehova.’” An mga Israelita kuminampi sa mga magkasapakat! Sa katapustapusi, naubos an pasensia ni Jehova. Mayo ni saro—dawa pa si Moises o Aaron—na makapangongoltanan para sa banwaan ngonyan. Pinangyari ni Jehova na magkadamat an mga masumbikal, “asin an nagkagaradan sa damat uminabot sa kag-apat na ribo may pitong gatos, apuera sa nagkagaradan huli ki Core.”—Bilang 16:41-49.\n15. (a) Huli sa anong mga dahelan rinekonoser kutana nin daing pagduwaduwa kan mga Israelita an pamomoon ni Moises asin Aaron? (b) Ano an itinokdo sa saindo manongod ki Jehova kan pagkasaysay na ini?\n15 Dai nanggad kutana kaipuhan na magadan an gabos na tawong idto. Kun nag-isip-isip sana kutana sinda. Puede kutana nindang ihinapot sa saindang sadiri an mga hapot na arog kan: ‘Siisay baga an uminatubang ki Faraon dawa isinasapeligro an saindang buhay? Siisay baga an naghagad na butasan na an mga Israelita? Siisay sana an inimbitaran na sumakat sa Bukid nin Horeb pakatapos na iligtas an Israel tanganing personal na makipag-olay sa anghel nin Dios?’ Sierto nanggad na an pambihirang rekord ni Moises asin Aaron nagin prueba kan saindang kaimbodan ki Jehova asin kan saindang pagkamoot sa banwaan. (Exodo 10:28; 19:24; 24:12-15) Dai naogma si Jehova na gadanon an mga rebelde. Pero, kan magin risang-risa na an banwaan magpapasige sa saindang pagrebelde, sia desididong naghiro. (Ezequiel 33:11) Mahalagang marhay para sa sato ngonyan an gabos na ini. Taano?\nPagmidbid sa Pinakapaagihan Ngonyan\n16. (a) Anong ebidensia an maninigong nakakombensir sa mga Judio kan enot na siglo na si Jesus iyo an representante ni Jehova? (b) Taano ta sinalidahan ni Jehova an Levitang grupo nin mga saserdote, asin ano an isinalida?\n16 Ngonyan, igwa nin sarong bagong “nasyon” na si Jehova an dai naheheling na Hokom kaiyan, Paraboot kaiyan, asin Hade kaiyan. (Mateo 21:43) An “nasyon” na iyan naestablisar kan enot na siglo C.E. Kan panahon na idto, an tabernakulo kan kaaldawan ni Moises sinalidahan nin sarong magayon na templo sa Jerusalem, kun saen an mga Levita pa man giraray an nasa katongdan. (Lucas 1:5, 8, 9) Minsan siring, kan taon 29 C.E., saro pang templo, espirituwal na templo, an inestablisar, na si Jesu-Cristo an Halangkaw na Saserdote. (Hebreo 9:9, 11) Naglataw giraray an kuestion dapit sa itinatalaga nin Dios na autoridad. Siisay an gagamiton ni Jehova na mangengenot sa bagong “nasyon” na ini? Pinatunayan ni Jesus na sia lubos na maimbod sa Dios. Namotan nia an mga tawo. Naggibo man sia nin dakol na ngangalasan na tanda. Minsan siring, arog kan saindang matagas an liog na mga apoon, an mayoriya kan mga Levita habong akoon si Jesus. (Mateo 26:63-68; Gibo 4:5, 6, 18; 5:17) Sa katapustapusi, sinalidahan ni Jehova an Levitang grupo nin mga saserdote nin sarong laen na marhay na grupo—nin sarong makahadeng kabilogan na grupo nin mga saserdote. An makahadeng kabilogan na grupo nin mga saserdote na iyan nagpapadagos sagkod sa aldaw na ini.\n17. (a) Anong grupo an minakompuesto kan makahadeng kabilogan na grupo nin mga saserdote ngonyan? (b) Paano ginagamit ni Jehova an makahadeng kabilogan na grupo nin mga saserdote?\n17 Sairisay an minakompuesto kan makahadeng kabilogan na grupo nin mga saserdoteng ini ngonyan? Sinisimbag ni apostol Pedro an hapot na iyan sa saiyang enot na ipinasabong na surat. Sa linahidan na mga miembro kan hawak ni Cristo, si Pedro nagsurat: “Kamo ‘rasang pinili, sarong makahadeng kabilogan na grupo nin mga saserdote, banal na nasyon, banwaan para sa espesyal na pagkasadiri, tanganing ipahayag nindo nin mahiwas an mga kamurawayan’ kan saro na nag-apod sa saindo hale sa kadikloman pasiring sa saiyang makangangalas na liwanag.” (1 Pedro 2:9) Basado sa mga tataramon na ini malinaw na, bilang grupo, an linahidan na mga parasunod sa lakad ni Jesus iyo an minakompuesto kan “makahadeng kabilogan na grupo nin mga saserdote” na ini, na inaapod man ni Pedro na “banal na nasyon.” Sinda an pinakapaagihan na ginagamit ni Jehova na magtao sa saiyang banwaan nin pagtotokdo asin espirituwal na paggiya.—Mateo 24:45-47.\n18. Ano an koneksion kan nombradong kamagurangan asin kan makahadeng kabilogan na grupo nin mga saserdote?\n18 An makahadeng kabilogan na grupo nin mga saserdote irinerepresentar kan nombradong kamagurangan, na naglilingkod sa mga katongdan nin paninimbagan sa mga kongregasyon kan banwaan ni Jehova sa bilog na daga. An mga lalaking ini maninigo sa satong paggalang asin bilog na pusong pagsuportar, baga man sinda linahidan o bako. Taano? Huli ta, paagi sa saiyang banal na espiritu, ninombrahan ni Jehova an kamagurangan na lalaki sa saindang mga katongdan. (Hebreo 13:7, 17) Paano daw iyan?\n19. Sa anong paagi na an kamagurangan ninombrahan kan banal na espiritu?\n19 An kamagurangan na lalaking ini nakakaabot sa mga kahagadan na sinasabi sa Tataramon nin Dios, na produkto kan espiritu nin Dios. (1 Timoteo 3:1-7; Tito 1:5-9) Huli kaini, an nombramiento sa sainda masasabing paagi sa banal na espiritu. (Gibo 20:28) An kamagurangan dapat na lubos na pamilyar sa Tataramon nin Dios. Arog kan Supremong Hokom na nagnombrar sa sainda, dapat man na ikaongis kan kamagurangan an ano man na bagay na garo baga nagpapaheling nin pagpaorog sa paghokom.—Deuteronomio 10:17, 18.\n20. Ano an pinahahalagahan nindo manongod sa mahihigos na kamagurangan?\n20 Imbes na angaton an saindang autoridad, tunay nanggad na pinahahalagahan niato an satong mahihigos na kamagurangan! An saindang rekord nin fiel na paglilingkod, na sa parate sa laog nin dakol nang taon, nakamomotibar kan satong pagtitiwala. Sinda fiel na nag-aandam asin namamayo sa mga pagtiripon kan kongregasyon, kairiba niato sa paghuhulit kan “maogmang bareta kan Kahadean,” asin nagtatao nin sadol gikan sa Kasuratan kun kinakaipuhan niato iyan. (Mateo 24:14; Hebreo 10:23, 25; 1 Pedro 5:2) Dinadalaw ninda kita kun kita may helang asin rinaranga kita kun kita nagmomondo. Maimbod asin daing kaimotan na sinusuportaran ninda an intereses kan Kahadean. Yaon sa sainda an espiritu ni Jehova; yaon sa sainda an saiyang pag-oyon.—Galacia 5:22, 23.\n21. Ano an maninigo na isinasaisip kan kamagurangan, asin taano?\n21 Siempre, an kamagurangan na lalaki bakong sangkap. Huling isinasaisip an limitasyon ninda, dai sinda naghihingoa na magpakangkagurangnan sa aripompon, an “mga mana nin Dios.” Imbes, ibinibilang ninda na sinda ‘mga kapwa trabahador para sa kagayagayahan kan saindang mga tugang.’ (1 Pedro 5:3; 2 Corinto 1:24) An mapakumbaba, mahigos na kamagurangan namomoot ki Jehova, asin aram ninda na mientras na orog nindang inaarog sia, orog man na karahayan an saindang magigibo sa kongregasyon. Nasa isip ini, danay nindang pinagmamaigotan na kultibaron an diosnon na mga kualidad na arog kan pagkamoot, pagkaludok, asin pagpapasensia.\n22. Paano napakosog kan pagrepaso sa kasaysayan ni Core an saindong pagtubod sa naheheling na organisasyon ni Jehova?\n22 Abaang ogma niato na si Jehova iyo an satuyang dai naheheling na Namamahala, si Jesu-Cristo an satuyang Halangkaw na Saserdote, an mga miembro kan linahidan na makahadeng kabilogan na grupo nin mga saserdote an satuyang mga paratokdo, asin an fiel na Kristianong kamagurangan na lalaki an satuyang mga parakonseho! Minsan ngani mayo nin organisasyon na dinidirehiran nin tawo an puedeng magin sangkap, naoogma kitang marhay na makapaglingkod sa Dios kaibanan kan fiel na mga kapagtubod, na maogmang nagpapasakop sa itinalaga nin Dios na autoridad!\n[Mga Nota sa Ibaba]\n^ par. 8 An duwa pang aking lalaki ni Aaron, si Eleazar asin Itamar, arogan sa saindang paglilingkod ki Jehova.—Levitico 10:6.\n^ par. 11 An mga kasapakat ni Core, si Datan asin Abiram, mga Rubenita. Bilang siring, minalataw na dai sinda naara sa pagkasaserdote. Sa kaso ninda, naanggot sinda sa pamomoon ni Moises asin sa bagay na sagkod kan panahon na idto, dai pa naootob an paglaom ninda na makaabot sa Dagang Panuga.—Bilang 16:12-14.\n^ par. 13 Kan mga panahon kan mga patriarka, an lambang payo nin pamilya an nagrerepresentar sa saiyang agom na babae asin mga aki sa atubangan nin Dios, na nagdodolot pa ngani nin mga atang para sa sainda. (Genesis 8:20; 46:1; Job 1:5) Minsan siring, kan iintrodusir an Ley, ninombrahan ni Jehova an lalaking mga miembro kan pamilya ni Aaron bilang mga saserdote na sa sainda maninigong paagihon an pagdolot nin mga atang. An 250 rebelde minalataw na habong makikooperar sa liniwat na prosedimientong ini.\nAno an Nanodan Nindo?\n• Anong mamomoton na mga areglo an ginibo ni Jehova sa pag-asikaso sa mga Israelita?\n• Taano ta daing sarahotan an pagrebelde ni Core tumang ki Moises asin Aaron?\n• Anong leksion an manonodan niato sa kun ano an ginibo ni Jehova sa mga rebelde?\n• Paano niato ikapaheheling na inaapresyar niato an mga areglo ni Jehova ngonyan?\n[Mga Hapot Para sa Pag-adal]\n[Ritrato sa pahina 9]\nIbinibilang daw nindong pribilehio an ano man na asignasyon sa paglilingkod ki Jehova?\n[Ritrato sa pahina 10]\n“Kun siring, taano ta ilalangkaw nindo an saindong sadiri sa kongregasyon ni Jehova?”\n[Ritrato sa pahina 13]\nAn nombradong kamagurangan an nagrerepresentar sa makahadeng kabilogan na grupo nin mga saserdote\nI-share I-share Maimbod na Magpasakop sa Itinalaga nin Dios na Autoridad\nAn Buhay na Kontrolado nin Superstisyon\nKontrolado daw nin mga Superstisyon an Saindong Buhay?\n‘An Tataramon nin Dios Mapuersa’\nNapahiro kan “Makangangalas na mga Bagay nin Dios”\nYoga—Saro Sana daw na Ehersisyo o Labi Pa Dian?\nMaigot na Paghihingoa—Noarin Iyan Binebendisyonan ni Jehova?\nText Mga opsiyon sa pag-download AN TORRENGBANTAYAN—PAG-AADALAN NA EDISYON Agosto 1, 2002\nI-share I-share AN TORRENGBANTAYAN—PAG-AADALAN NA EDISYON Agosto 1, 2002\nAN TORRENGBANTAYAN—PAG-AADALAN NA EDISYON Agosto 1, 2002


An Albay sarô sa mga probinsya kan Republika kan Filipinas na namumugtak sa Rehiyon Bikol sa Luzon. An Syudad nin Legazpi an kapitolyo kaini. Natatangà an probinsya kan Camarines Sur sa norte asin Sorsogon sa sur. Yaon sa norte-subangan kaini an Golpo kan Lagonoy pasiringon sa Dagat Filipinas asin sa sur-subangan an Burias Pass.\nKinamumugtakan kan Albay\nTagboan: 13°13′48″N 123°37′48″E Tagboan: 13°13′48″N 123°37′48″E\n840,500 votantes (9 Mayo 2019)\nOras digdi sa Filipinas\nBikol Sulnopan na Albay\nAn Bulkan Mayon an pinakanagpapagiromdom sa probinsya. Sosog sa sensus kan 1 Mayo 2020, igwa ining 1,374,768 katawong nag-eerok digdi sa 275,601 kaharongan.\nIgwa ining sukol na 2,575.77 kilometro kwadrado. An designadong area code kaini iyo +63 (0)52.\n2 Mga tawo\n5 Mga Medya\nIgwang sukol na 2,552.6 km² an probinsya kayâ ini ang ika-26 sa pinakasadit na probinsya sa nasyon. Namumugtak ini sa Bicol Peninsula asin kabali mayor na sa sakop kan probinsya an mga isla nin Rapu-Rapu, Batan (parte kan Rapu-Rapu), Cagraray (parte kan Bacacay), asin San Miguel (parte kan Syudad nin Tabaco).\nNatatangâ an probinsya kan Camarines Sur sa norte asin Sorsogon sa sur. Nasa norte-subangan kaini an Golpo nin Lagonoy pasiringon sa Dagat Filipinas asin sa habagatan-sulnopan an Burias Pass.\nNababangâ an Albay sa 15 banwaan asin 3 syudad.\nPopulasyon. Sosog sa sensus kan 2007, an Albay igwang populasyon na 1,190,823 kaya ini an ika-22 na pinakamatawong probinsya sa nasyon. Igwa nin 208,640 pamilya sa probinsya na may katamtaman na dakol (average) na 5.22 katawo, urog kahalangkaw nanggad kan sa nasyonal na 4.99.\nBikol Sentral an mga panginot na tataramon sa probinsya mantang igwang dakol na parataram kan Miraya Bikol, West Albay Bikol asin Libon Bikol. Mayoriya kan mga nag-iirok digdi nakakasabot nin Tagalog asin Ingles.\nDZHE 1305 kHz Now Radio Legazpi\nDWPO 1440 kHz ACI News Radyo Legazpi\nDWCT 1557 kHz\nAn kapitolyo kan Albay\nKatedral ni San Gregorio I Magno\ngoBicol: Online Bicolano Community\nKinua sa "https://bcl.wikipedia.org/w/index.php?title=Albay&oldid=223898"\nLast edited on 30 Disyembre 2021, at 13:35\nHuring binago an pahinang ini kaitong 30 Disyembre 2021, alas 13:35.


Dapit sa kaakian\nSA SARONG lecture na itinao kan batikan na parasurat para sa mga aki na si Rene Villanueva, sinabi kaini na an Pilipinas bakong mamomoton sa kaakian. Nahihiling ini sa langkaw kan kaso kan child labor practices sa nasyon kaiba naman an paroro sanang parorong sistema kan satong edukasyon. An nangyayari iyo na an satong kaakian dai na minaagi sa pagkaaki, aki pa sana alagad panggurang na an saiyang mga eksperyensya. Nawawara na an saindang panahon sa pagkawat, asin magkawat man sinda, an esensya kan saindang karawat iyo an gurang na sensibilidad. Arog baga kan pagarog-arog sa mga gawe-gawe kan mga gurang sainda, na minsan bayolente siring sa buru-buruntulan, asin mga games of imitation na ginigibo mantang ginigiromdom an mga programang nadadalan sa telebisyon. Kaiba naman digdi an paguru-astang nag-iirinuman na magkaharampang asin mga pagorolay-olay na siring sa gibo kan mga gurang.\nAn sarong taga-Sulnupan, orog na kun ini citizen kan sarong nasyon na dakula an atensyon na itinatao sa children’s welfare, makukubhanan asin maiiskandalo kun makahiling nin magurang na minasapuyong sa saindang aki kun ini nakaginibo nin kasalan, o dai nagtutubod sa sugo kan magurang, o magin dara sana kan kaongisan kan magurang—sarong gibo na lakop na marhay sa satong nasyon. Asin orog man sindang makikilhagan kun maisihan ninda na kadakul na kaakian digdi sa satuya na may edad anom hanggan walo, orog na sa darakulang siyudad, an minaralaog sa eskwela na an klase minapoon alas-singko nin pagkaaga, huli man sa kadakulon na estudyante asin kaipuhan na gayong barangaon an aldaw tanganing mapagkanigo an rinibong kaakian na makapag-adal. Mantang an tamang oras kan pagklase kan mga kaakian dapat minataong panahon sa hararom na pagturog asin maogmang pagkawat huli ta ini parte kan saindang pagtalubo bilang mga tao.\nDai ko na tutukaron pa an isyu kan child labor huli ta ini sarong obvious na bagay, makangingirhat, makahahandal, asin makamumundo na ini an pagtalubo na inaagihan kan kadakul na kaakian sa satong nasyon. Ano na sana an kaaabtan ninda sa paaboton na panahon?\nIgwang mga institusyon na linalaoman man kuta nang matabang tanganing payamanon an pagtalubo kan satong mga kaakian, alagad logod sa orog na makusog na subliminal na paagi saindang rinurumpag an kaisipan kan mga aki. Saro na digdi an media, na dara kan komersyalisasyon, ibinaba an level kan pagkaaki sa kangingiritan asin kawaran nin pagka-ugat sa anuman na aki. Siring sa dinadalan kan mga aki na ‘Going Bulilit’ kan ABS-CBN kun sain an humor na pinapasale kan mga aki bako man sensibilidad kan mga aki kundi an pagpahiling kan nakakangirit man daang kausmakan kan mga gurang: mga aking pinapa-act bilang urag-uragon na mga lalaki sa sarong club na may ka-table na babae na nasa katauhan kan saro man na aking babae, mga subang bako man subang pang-aki kundi hababang level nin humor na pina-orog pa an kababaan sa pagdagdag nin mga pisikal na aspekto. Yaon man an pagratak sa psychological development kan sarong aki siring sa pagtaong atensyon sa mga pisikal na kakundian, kaiba naman an paghusga kun an sarong aki makanos o magayon. An magayon may reward, asin an makanos iyo an ngingiritan. Dai daw na dapat hilingon man kun an esteem kan sarong aki naapektaran kan categorization na ginigibo kan mga gurang na namamahala sa programa?! Abaa nang kausmakan ini! Dai man hinahagad na gibohon ko alagad suhestiyon ko sa mga magurang na dai nanggad nindo padalanon an saindong mga aki kan mga programang siring kaini. Asin huli digdi, dai ta man masosolsol an sosyudad kun sa huri, mga pan-sulnupan na dalanon man giraray an pinapadalan ta sa satong kaakian.\nAn mga magurang igwa nin dakulang papel sa pagtalubo kan mga aki huli ta an pamilya an enot na kinaban kan sarong aki. Digdi niya enot na nakukua an mga values na dadarahon niya hanggan siya maggurang asin magpundar man nin sadiring pamilya. Anuman na saiyang nanudan digdi, minahurma sa kun ano an saiyang magiging karakter asin man an saiyang magiging kontribusyon sa sosyudad asin sa saiyang kapwa. Kun an sarong aki nakamate nin dakulang pagkamoot sa saiyang pagkaaki, ini saiyang dadarahon asin matabang siya tanganing panoon man nin pagkamoot an hinihiroan niyang kinaban.\nMamundo an sinabi ni Rene Villanueva, alagad ini sarong hamon tanganing satong negaran, negaran na may kaibahan na kasimbagan sa sarong komplikadong kadipisilan na inaagihan kan satong panahon. Atamanon ta an satong mga kaakian huli ta sinda an mga kasangli ta sa maabot na panahon. Kun muya tang magin magayon asin maogma an masunod na ladawan kan kinaban, gibohon ta man na maogma an proseso kan pagkaaki kan satong mga aki. Kun pagaatid-atidon, kun dai ta man sana itinatao sainda an kamugtakan na kaipuhan ninda bilang mga aki, tadaw ta apodon ta pa sinda na satong mga anghel?


Manuel Salazar - Wikipedia\nSi Manuel Salazar (12 Peb. 1898 - 1 Enero 1974) sarong parasurat sa Bikol, maestro, peryodista, asin notario publico. Namundag sya sa Malinao, Albay alagad nag-pamilya asin nagerok hanggan kagurangan sa banwaan kan Bombon, Camarines Sur.\n1 Agi-agi nin buhay\n4 Mga Sinurat Niya\nAgi-agi nin buhay[liwaton | liwaton an gikanan]\nSiya aking bogtong asin na-ilo sadit pa. Nagdakula sa saiyang tiyoon na si Ambrosio 'Busoy' Salazar, na an orosipon mahusay na pintor asin iskultor, asin ini nakapangagom sa sarong taga-Malinao, Albay, si Lutgarda Bufete. An tiyoon niyang Ambrosio mestisong Kastila daa, lampyagaw, asin may bulagaw na mata. Magsingaki sinda ni Antonio Salazar, saro man na parasurat, ta ini aki ni Ambrosio. Pareho sinda nagdarakula sa Malinao. Dawa ngani si Ambrosio namundag sa Pili, Camarines Sur siya (Ambrosio) nag-estar na sa Malinao poon kan naagom niya si Lutgarda.\nAlagad, an relasyon kan sinasabing mag-singaki iyo an bersyon kan aki niyang si Milagros. Susog sa librong The Bicol Region Directory an tunay na magurang ni Manuel iyo sinda Angel Bufete asin Ciriaca Bufete. Kun siring, pwedeng nailong lubos si Manuel sa tunay na magurang, Kaya, nagima'tan ni Milagros na nagdakula si itay niya ki Ambrosio mala ta sa pag'ampon an dinara na niyang apelyido Salazar, bakong Bufete. Bakong malinaw totoo kun anong relasyon ni Lutgarda, agom ni Ambrosio, ki Angel Bufete.\nKun napano ta napadpad si Manuel sa Bombon dahel ta nagtataga bakasyon siya sa kumbento kan Simbahan sa Bombon ta nataon an kura paroko duman iyo si Fr. Santiago Bufete na tugang kan Lutgarda. Si Manuel magpapadion asin madali nang magkantang Misa kan napusoan niya asin padagos naagom an tagaBombon na si Eduviges Pelausa y Adorna (17 Okt. 1903 - Peb. 1976), na an edad 17 anyos pa sana kan saiyang inagom.\nNin huli kaini, sa Bombon na siya nagestar. An pagsasaro ninda nagbunga nin 16 na aki: Salvacion, Jose(+), Salvador(+), Honesto(+), Manuel, Jr (+), Benjamin (+), Cecilia, Mercedes, Milagros, Calixto (+), Grace (+), Ruth (+), Consejo(+), Angustias, Carlos, asin Angelita. Tolo kaini omboy pa nagkagaradan.\nSabi kan aki niyang si Milagros Salazar na balo ki Calixto Bersabal, an ama niya binabansagan na "Botete" ta hababa sana (5 pie sana) asin dakula an tulak. Maray na pintor, nag-adal nin kurso sa abogasya alagad dai natapos. Maray man sa kastila palibhasa uminadal sa Seminario Conciliar de Nueva Caceres. May halipot na panahon nagtokdo siya nin Espanyol sa San Juan de Letran.\nPalibhasa may inadalan sa ley, nagin hanapbuhay an pagnotario asin paggibo nin mga dokumento legal. Nin huli ta mahilig sa pagtotokda' man , na gamit an tataramon na Bikol, amot nanggad an nasurat niya asin napalagda' na mga komposisyon, mga rawitdawit, mga nobela na an iba pinalis hale sa Kastila.\nSinasabing maray an pakiki-iba niya sa mga prominenteng tawo na mga tagaNaga asin saiya nganing karamas-ramas an mga ini. Sabi kan aki niya, mga amigo intimo niya asin kliyente an gurang na Bichara, mga Centenera, an sarong Dr. Florentes asin si Gob. Gabriel Prieto na iyo ngani an nagtubong kan aki niyang si Concejo.\nSi Manuel nag'elementarya sa Escuela de P. Capuchino sa Tabaco, Albay. Hag'adal pa man siya sa Philippine Normal School asin Manila High School asin sa Post Telegraph School, gabos ini sa Manila. Siring man nag'entra siya sa Escuela de Derechos sa Manila. Ultimo niyang piglaogan iyo an Seminario Conciliar de Nueva Caceres igdi sa Nueva Caceres, ngonyan ciudad na kan Naga.\nTrabaho[liwaton | liwaton an gikanan]\nNagin siyang Telegraph Operator sa munisipyo kan Legazpi. Dangan nagin siyang Postmaster/Telegraph Operator sa Sipocot. Nagin man siyang Prinsipal sa Paracale High School, ahente sa mga negosyo sa Manila, asin notario publico.\nMga Sinurat Niya[liwaton | liwaton an gikanan]\nAktibo siyang taga ambag nin mga artikulo, mga rawitdawit asin mga pinalis na mga obra haleng Kastila asin mga artikulo man ngani na Ingles, sa mga magasin asin mga peryodiko igdi sa Naga arog kan Sanghiran Nin Bikol, Bikolana, Bicolandia na igdi contriburting editor siya, Bicol Star, asin iba pa. Nagpalagda man siya nin mga librito sa Cecilio Press na siya an kag-autor. Kan pinapalagda na kan Cecilio Press an Kalendariong Bikol, minsan nagin siyang editor kaini.\nPahayag asin osipon ni Milagros S. Bersabal, aki ni Manuel Salazar; taga-Bombon, Camarines Sur (June 10, 2008)\nPahayag asin osipon ni Oriel "Rolly" S. Buatez, taga-Bombon, Cam. Sur (aki ni Felicidad Salazar na tugang ni Antonio Salazar) Sabi niya nagdakula man siya ki Lolo Busoy (Ambrosio Salazar) niya. (Enero 2, 2009)\nRetrato ni Manuel Salazar sinapi sa: The Bicol Region Directory. Publisher: Valentin de Niña Lazarte.Vol. 1. 1936. Commonwealth Press, Inc. Manila.\nPinaghugot gikan sa "https://bcl.wikipedia.org/w/index.php?title=Manuel_Salazar&oldid=165266"\nHuring pigliwat an pahinang ini kan 12 Setyembre 2017, alas 08:20.


Pagkudal sa mga propriedad kan mga negosyante, ilegal\nAn City Engineer’s Office kan lokal na gobierno kan Ciudad nin Naga nagpahayag na ilegal an ginibong pagkudal kan nagpapamidbid na taohan ni Henry Rodriguez, iredero ni Don Hermoneges Rodriguez sa propriedad ninda Engr. Ben Shea, Robert Obiedo asin iba pang apektadong negosyante sa barangay Triangulo.\nPagbalga sa Building Code an saindang aatubangon, alagad si Engr. Elmer Albo, Building Official kan ciudad nag-isyu na nin notice of violation sa responsableng taohan kan iredero ni Rodriguez.\nIni an mga pahayag ni City Engr. Alexander Caning kan makaulay kan Bicol Mail sa tahaw kan controvercia sa kurudalan sa mga propriedad nin mga negosyante kan nagpapabistong ‘‘claimant’’.\nKaipuhan magkua sinda nin fencing permit sa City Engineer’s Office alagad kaipuhan magproceso muna kan mga minasunod na rekisitos; 1. Mag-file up muna sa application form, 2. fencing plan with site development and vicinity map, 3. Bill of materials/cost estimates, 4. Specification, 5. Lot plan with certification of a geodetic engineer, 6. Transfer certificate of title, 7. Deed of sale/lease contract, 8. Updated real property tax declaration, 9. Current real property tax receipt, 10. Zoning/location clearance, 11. Fire clearance, 12. Health/safety program, asin 13. ENRO Clearance.\nNapag-araman na kan Noviembre 15, 2021 nagpadara nin surat sa City Hall naka-address ki Alcalde Nelson Legacion, City Director Marlon Catan kan NCPO, Brgy. Captain Allan Beriso kan Triangulo, asin Engr. Caning an surat hale ki Abogado Reynaldo Herrera, Legal Counsel kan iredero si Henry Rodriguez na nag-iinformar na malaog sinda sa 72 hektarya daga sa brgy. Triangulo, Ciudad nin Naga nganing magbugtak nin ‘‘barb wire fence’’.\nSinabi pa sa surat na an saindang paglaog base sa desisyon kan Regional Trial Court Branch 34 petsado Febrero 28, 2000 na nag-aawtorisar sa Attorney-In-Fact na maglaog sa sinambit na propriedad.\nAlagad piglinaw ni Caning na an sinambit na surat nagpapa-aram sana alagad kaipuhan sunodon ninda an proceso sa fencing permit.\nDai man makuanan nin pahayag an lado ni Rodriguez mantang mayo man sa Ciudad nin Naga maging sa lugar kan kinudalan na propriedad dai man mahanap an pigsasabing taohan kan iredero envez mga naka-duty sanang security guard. (dpa)


12ng kapitan, 52 na consejal, nagsuko sa pulis sa Albay - BICOL STANDARD | Bicol News\nHome Albay News 12ng kapitan, 52 na consejal, nagsuko sa pulis sa Albay\n12ng kapitan, 52 na consejal, nagsuko sa pulis sa Albay\nLEGAZPI CITY, Agosto 4, 2016 (Bicol Standard)-- Pigconfirmar kan Oficina kan Provincial Director kan PNP sa Albay na hastang ngonian na aldaw igwa nang total na 74ng mga oficiales lokal an nag surrender asin nag akong nag-gagamit o imbuelto sinda sa ilegal na droga.\nMaski itinago ngona an saindang mga pangaran asin lugar na pighalean, sinabi sa report na an may pinaka halangkaw na pwesto sa gobiernong nagsuko iyo an sarong elihidong consejal kan banwaan o ciudad.\nHastang ngonian man na aldaw, 12 nang mga Punong Barangay, 52 na mga consejal, 3ng tesorero asin na 6 na secretaryo nin mga barangay an nag kusang nagdulok sa saindang mga hepatura kan pulis para magsurrender.\nMientrastanto, sinabi kan PNP na nakaturohok an saindang atensyon sa mga nagsusurrender, maging oficial o bako man.\nMay direktiba sa mga pulis hale sa PNP Provincial Offices na manman sinda gabos, para maibitaran nang magbalik pa sinda sa dating bisyo sa droga.\nInako kan pulis kan Albay na sa presente may binabantayan sindang duwang (2) consejal na nasa watchlist ninda na dating pusikit an pagkaimbuelto sa ipigbabawal na bulong. (BICOLSTANDARD.COM)\n12ng kapitan, 52 na consejal, nagsuko sa pulis sa Albay Reviewed by Bicol Standard on Friday, August 05, 2016 Rating: 5


Siisay an mahuna na an duwang college scholars kan famusong Universidad de Nueva Caceres (non scolae sed vitae), an lalaki popular na newscaster asin station manager na malipoton an pagkalagong kan boses, estudyante kan College of Commerce, saka an mestisang magayon, scholar asin student leader kan College of Education, nagka-agoman sa Wedding of the Year kan (Abril 29, 1970) sa Peñafrancia Shrine, Naga City, duwang taon antes kan Martial Law?\nSiisay an mahuna na an pambihirang kombinasyon na ini ma- producir nin 7ng aki, 6 na babae saka 1ng lalaki plus 7ng maku-apo, asin magiguin macolor na riding-in tandem sa politika sa bilog na Rinconada CamSur --- si dating Congressman Salvio B. Fortuno kan Nabua, Camarines Sur asin si incumbent Congresswoman Jocelyn Faustino Fortuno?\nSi Sal an taong maski magayon an boses dai naglalangkaw an tono kun nagtataram, on air or off air, iyo an pigtiwalaan sa pagmanihar kan pinakadakulang Bikolano radio company, an Filipinas Broadcasting Network, Inc (FBN) na pagsasadiri kadto ni depuntong Senador Edmundo B. Cea sa laog nin halawigon na panahon dahil sa liputok na pagtubod saiya kan maisog asin madunong na outstanding provincial fiscal, bilang general manager.\nNagpoon tulos siya nin halawig na karera sa servicio publico.\nEnot, bilang director kan Canaman-Magarao-Bombon district kan Camarines Sur II Electric Cooperative sagkod maguin presidente kan cooperativa na pinaka joven, sagkod maguin topnatcher Bokal kan provincia nin Camarines Sur (35ng banwaan saka Iriga City) asin Bokal kan Rinconada district.\nKan 1995, nangana siya como vice-gobernor kan pinakadakulang provincia asin nagserve nin 3ng surunod na turno, an pinaka-enot sa siring na posisyon sa estorya kan Camarines Sur. Trangkelo asin produktivo an consejo provincial: nagka-igwa nin opisyal na estorya an CamSur, an Mayo 27 ideneklarang foundation day, official non-working holiday pati Naga saka Iriga City, naibalyo an celebrasyon kan Kaogma Festival hali sa Naga pasiring sa Pili capital town kan CamSur, minukna an Central Bicol State University of Agriculture (CBSUA), binuksan an famusong CWC asin Lago del Rey etc. etc.etc…\nKaya bakong makangalas na kan enot na magkandidato siyang congressman kan Rinconada area gana tulos. Pinanamit man siyang sarong daog for congressman pero kan magbalik siya giraray bilang vice-gobernador, nakatapos siyang 3ng brilyanteng turno bilang congressman kan 5th district and the rest is history. Siya an pigbibistong “Road Infrastructure King” kan provincia ta 100 porsiento kan mga tinampo sa saiyang distrito napakarahay niya asin naipacemento o espalto pati Buhi asin Balatan na haloy nagparaharalat na magka-igwa nin tultol na dalan.\nKan matapos siya kan turno bilang deputado kan 2019 rinibayan na kan saiyang magayon na agom sa kaparehong puwesto.\nPrimero idto sa estorya kan provincia na an sarong broadcaster na politiko riribayan man sana kan saiyang agom na paratukdo na nangana pati nin pinaka-dakulang mayoriya.\nKun iisipon an broadcast asin teaching profession pareho karera nin pagtukdo o edukasyon. An announcer sa likod kan micropono, an maestra sa atubangan kan mga aki sa laog kan classroom.\nSi Sal consideradong Dean of Bikolano broadcasters, pirang beses naguin chairman kan KBP asin pigmimirar na idolo kan ginatos na working broadcasters na nag-agui sa lindong kan saiyang liderato asin pagmato poon kadto sagkod ngonyan.\nSiya an nag-introducir asin nagmukna kan enot na news department nin sarong local radio network: an DZGE sa CamSur asin DZRC sa Albay na dating may mga sanga sa Tuguegarao, Cagayan asin San Pablo City.\nAn FBN an pinaka-bistadong training ground nin broadcast sa Bikol na nagproducir nin mga outstanding announcers asin DJ’s kundi pati mga darakulang lider-politiko: alcalde, bokal, vice-gobernador, gobernador asin congressman, mga station managers, KBP chairmen asin founders kan Association of TV and Radio Announcers of Camarines Sur o ATRACS na siya an solong adviser. Si Sal iyo an Santa Claus kan broadcast media taon-taon sagkod ngonyan.\nSa ibong na lado, si Jo Fortuno na nagpoon sana bilang public school teacher, naguin pamayo kan Alternative Learning School (ALS) sa Naga asin naguin lider/spokesperson kan Naga City Teachers Association (NACITEA).\nNatawan nin award o pagbisto bilang Most Outstanding Teacher of Naga City and Camarines Sur. An ambisyon lang kuta ni Jo bilang first lady ni Sal asin bilang maboot asin mahigos na agom nin sarong politiko.\nIto palan dai aram kan kadaklan pig-aadalan niyang entero bako lang an hiro-hiro kan saiyang agom bilang servidor kundi an mga kaisipan ka ini asin pangaturugan.\nKaya kan mangana siya bilang primerong babaeng representante sa kongreso kan Rinconada, an pinaka-dakulang political district nin Cam Sur, dai nagngalas si mga tao kan siya pakaputon bilang chairman kan mahalagang Committee on Bicol Recovery and Economic Development (BRED).\nEdukasyon para sa mga ka-akian asin jovenes kan Rinconada areas an saiyang ipinaglaban durante kan karampanyahan sagkod ngonyan na siya nakatukaw na.\nSunod sa edukasyon iyo an hanapbuhay, trabaho, dagdag na ingreso sakada saro asin gabos na tao kan saiyang distrito.\nGigibohon niya yan sagkod na matapos an saiyang turno.\nAn saiyang partner an saiyang permanenting partner na si Sal nasa likod sana asin kataid niya man guiraray sagkod ngonyan.\nIni an taong dai nalilingaw sa mga amigo poon sa pagka-aki sa Nabua, high school sa Ateneo (siya an Yoyo King kan dekata 60) asin mga amigos y amigas asin mga kabarkada sa radyo asin telebisyon mantinido niya an liputok na relasyon.\nSabi kan iba siya na an amigo na dadamayan ka maski mag-aga. Sabi ni Mario Ochoa si Salvio Fortuno an masalbar asin mataong swerte bako lang sa Rinconada kundi sa Bikolandia.\nMayo siyang kalaban sa politika ta maski sa ibong na kudal kan Partido ka amigo niyang pirmi, sabi ngani kaiyan mayo siyang masamang tinapay.\nAn hapot ngonyan bako kun ano an futuro ni Sal o ni Jo kundi kun ano an futuro ni JoSal sa mga maabot na taon?\nAn saindang mga herideros y herideras: mga aki Joanne, Cherylyn, Anelle, Dessa, Josa, Jesette, JP: mga maku-apo: Sophia, Jada, Basti, Rylee, Ethan, Natalia, EJ (+).\nSi Sal an numero unong para-imbento nin mga tataramon na ginagamit asin naglalakop bako lang digdi kundi sa ibang lugar---“Maorag nang kadikit”, “Automatik” asin an pinaka-bantugan na “pangyayari”!.\nDai ta na muna isipon kun ano an plano kan duwa sa politika an importante na sinda macelebrar kan ika-50ng anyos bilang mag-agom sa maabot na Abril 29.


Wikipedia:Tangga nin klasipikasyon kan mga artikulo - Wikipedia\nWikipedia:Tangga nin klasipikasyon kan mga artikulo\nIgwa nin anom na tangga nin klasipikasyon kan mga artikulo sa Bikol Wikipedia.\n1 Tamboan (Stub Class)\n2 Poon (Start Class)\n3 Saringsing (C Class)\n4 Rambong (B Class)\n5 Mabansay na Artikulo (Good Article)\n6 Tampok na Artikulo (Featured Article)\nTamboan (Stub Class)[baguhon an source]\nSi Justin Bieber\nAn tamboan sarong halìpoton na artikulo, normalmente sarong talodtod sana o mas halìpot pa asin ini nangangaipo nin atensyon halì sa mga taga-ambag kan Wikipidya.\nGinibo an mga ini alagad dai pa maninigò an impormasyon tanganing magin sarong totoong artikulo. Minatubod an komunidad na kun tatàwan sana ini nin atensyon makokompleto asin magigin may kamanongdanan an mga tamboan.\nIni an inot na Tangga nin Klasipikasyon kan mga Artikulo na sinusundan kan poon.\nPoon (Start Class)[baguhon an source]\nSi Usain Bolt sa Olimpikong Karawat sa Tig-init\nAn poon sarong pinònan na artikulo, normalmente labi sa sarong talodtod o mas marhay pa sa tamboan. Igwa ining mga kinakaipohan na impormasyon alagad kaipohan pang dugangan tanganing magin sarong totoong artikulo.\nAn mga artikulong ini igwa nin ladawan, infobox, mga takod panlaog asin panluwas, toltolan tanganing suportaran an teksto kan sarong ulayón o tema.\nIni an ikaduwang Tangga nin Klasipikasyon kan mga Artikulo na sinusundan kan rambong na artikulo. Minatubod an komunidad na kun tatàwan sana ini nin atensyon magigin marhay na artikulo an mga ini.\nSaringsing (C Class)[baguhon an source]\nAn sarong saringsing na artikulo haros igwa kan kadaklan kan minasunod na ini:\nIgwa nin mga toltolan o hihilngan asin tama.\nNatutukar an ulayón o tema, asin mayò nin mga kakulangan o darakulang salâ.\nIgwa ining marhay na porma, kabilang an inot na kabtang kan artikulo asin iba pang mga kabtang.\nMayò ining mga salang gramatika.\nIgwa ini nin mga maninigong infobox, ladawan o diagram.\nNasusurat ini sa neutral na punto de vista.\nIni an ikatulong Tangga nin Klasipikasyon kan mga Artikulo sunod sa tamboan asin poon bago magigin rambong na artikulo.\nRambong (B Class)[baguhon an source]\nAn sarong rambong na artikulo kaipohan igwa kan gabos ini:\nIni an ikaapat na Tangga nin Klasipikasyon kan mga Artikulo sunod sa tamboan, poon asin saringsing na artikulo.\nAn mga artikulong ini maiboboto bilang marhay na artikulo.\nMabansay na Artikulo (Good Article)[baguhon an source]\nNapili bilang mabansay na artikulo an artikulong ini sa Bikol Wikipedia.\nNakatagama an klasipikasyon na mabansay na artikulo sa mga artikulong nakakasunod kan kinakaipohan para sa marhay na artikulo asin nakakua nin marhay na artikulong kamugtakan.\nAn mga mabansay na artikulo pinipili kan komunidad gikan sa mga nagrarambong na artikulo sa paagi nin nominasyon.\nTampok na Artikulo (Featured Article)[baguhon an source]\nSarong tampok na artikulo ini sa Bikol Wikipedia.\nAn tampok na artikulo iyo an pinakamarhay na mga artikulo sa Bikol Wikipedia. Pinipili ini hali sa mga Mabansay na Artikulo na ibinoto kan mga paraambag digdi.\nKinua sa "https://bcl.wikipedia.org/w/index.php?title=Wikipedia:Tangga_nin_klasipikasyon_kan_mga_artikulo&oldid=211758"\nMga mabansay na artikulo\nKlasipikasyon nin artikulo\nHuring binago an pahinang ini kaitong 18 Agosto 2021, alas 04:40.


Kabisera kan CSur duwa nagtutukaw na alcalde\nLiwat naman nagkaka-urokag an pagpadalagan kan lokal na gobierno kan Pili, Camarines Sur sagcod na dai nareresolberan na duwang alcalde an namamayo kan LGU puon kan Lunes, Septiembre 6 matapos mag-take oath na bilang acting mayor si bise Alcalde Vicvic Solano.\nAn controvercia matapos iimponer na ni Gobernador Migz Villafuerte an anom na bulan na penalty suspension contra ki Alcalde Tomas Bongalonta huli sa caso administrativo, alagad nagsayumang maghale sa tukawan sa dahilan na igwa pa siyang motion for reconsideration.\nSi Solano nag-take oath na sa puestong acting mayor sa sarong barangay kapitan kan Viernes, Septiembre 3 asin saiyang pigsunod an rule of succession bilang elihidong bise alcalde.\nSa Sangguniang Bayan, si topnotcher Councilor Francis Belen na iyo an dapat mag-asumir bilang acting vice mayor alagad nagsayuma na magtukaw sa rason na saiya pang pigmimidbid si Bongalonta bilang jefe ejecutivo mantang igwa pang pendienteng motion for reconsideration.\nSi Bongalonta nagtutubod na pulitika sana man an motivo kan Capitolio Provincial mantang kan nakaaging eleksyon lokal dinaog nin 6 mil na voto an gobernador.\nAlagad sinabi man ni Vokal Angel Naval, chairman kan Committee on Administrative cases sa Sangguniang Panlalawigan na nagbase sinda sa mga evidencia kan caso asin kun gustong cuestionon kan alcalde an saindang desisyon igwa siyang diretso na magsangat nin MR.\nSa tahaw kan controvercia sa pagka-igwang duwang alcalde sa kabisera kan Camarines Sur apektado an mga transaksyon sa bangko mantang cuestionable kun siisay an dapat midbidon na jefe ejecutivo.\nAlagad sinabi ni Bongalonta na nagsurat na siya sa saindang depository bank na siya pa an alcalde sa saindang banwaan nin Pili, Camarines Sur.\nNakatalaan man magpadara nin surat sa bangko si Solano nganing inpormaran an saindang bangko na siya na an nagtutukaw na acting mayor.\nKun magkaigwa nin problema sa transaksyon sa cuarta sa bangko ciertong an apektado naman an sueldo kan mga empleados lalo na si mga casuals asin job order maging an iba pang mga basic services kan LGU. (dpa)


Home / Unlabelled / Driver/conductor kan Elavil Bus, dinakop sa buy bust operation\nDriver/conductor kan Elavil Bus, dinakop sa buy bust operation\nMAGALLANES, Sorsogon (July 27, 2016) Dinakop kan mga awtoridad si Rodolfo Cornelio Jr y Salon, an pig coconsiderar na No. 1 na drug personality sa banwaan na ini, sa sarong buy bust operation na ginibo kasubagong ala 1:20 nin hapon.\nAn pinag sararong operasyon kan mga awtoridad ginibo sa laog kan Elavil Bus Terminal, digdi.\nSi Cornelio Jr.,nag tatrabaho bilang driver/conductor kan sinambit na companiya nin bus, haloy nang pig mamasidan an hiro-hiro kan mga awtoridad, antes na mangyari an sinambit na buy bust operation.\nAn suspechado taga Brgy. Matacon, Polangui, Albay.\nMientrastanto, sabi kan mga imbestigador, si Cornelio nagpabakal nin sarong heat sealed transparent sachet na may laog nin pig tutubodan na methamphetamine hydrochloride na mas bisto sa apod na shabu, sa sarong asset kan police.\nAn valor kan shabu na ipinabakal kan suspechado sa asset kan police kantidad P500.000, na kun saen an ibinayad saiya “marked money”.\nSegun sa imbestigasyon, pakatapos sanang igawgaw sa parabakal kan droga an shabu asin recibehon man niya si bayad na cuarta, saka pa sana nag arabotan si mga police na iyong nag arestar saiya.\nSi Cornelio yaon ngonian sa poder kan police mantang pig hahanda an magkakanigong asunto kriminal na isasangat kontra sa saiya.\nKakasohan an suspechado nin pagbalga kan ley dapit sa pagpabakal nin ipinagbabawal na bulong. (BICOLSTANDARD.COM)\nDriver/conductor kan Elavil Bus, dinakop sa buy bust operation Reviewed by Bicol Standard on Wednesday, July 27, 2016 Rating: 5


Tataramon na Manide - Wikipedia\nTataramon na Manide\nAn Manide, bistado man sa Camarines Norte Agta o mga Agta kan Camarines Norte, saróng naiibang tataramon na Filipino na tinataram kan mga tawo nin Negrito Filipino kan Provincia nin Camarines Norte sa Islang sur na Luzon, Filipinas. An pinakadakol nin mga parataram kaini iyo an Munisipalidad nin Labo, Paracale, asin Jose Panganiban.\nKaano-ano kan Manide an Agta (Inagta) kan Alabat asin Lopez, Provincia nin Quezon (Lobel 2013:66-67). An Agta kan isla Alabat kun saen orihinal na gikan an mga imigrante hale ki Lopez (Lobel 2010). Naghihingandan an tataramon nindang Inagta Alabat. An mga tataramon na ini dae nagbutwa na kaano-ano ninda an iba pan mga tataramon na Filipino, asin dae ini sub-grupo kan Sentral Filipino o miski na sa mga sangâ kan Mas Dakulang Sentral Filipino (Lobel 2013:275).\nPigbareta ni Lobel (2010) an Manide na tinataram kan total na maabot sa 4,000 katawo sa mga minasunod na lugar.\nBasud - 2 mga Komunidad, 175 na mga parataram\nLabo - 9 na mga Komunidad, 1,542 na mga parataram\nJose Panganiban - 3 mga Komunidad, 568 na mga parataram\nParacale - 4 na mga Komunidad, 581 na mga parataram\nSanta Elena - 1 community, 110 na mga parataram\nCapalonga - 2 mga Komunidad, 245 na mga parataram\nSan Lorenzo Ruiz - 1 Komunidad, 45 na mga parataram\nCalauag - 1 Komunidad\nLopez - 1 Komunidad\nRagay - 1 Komunidad, 200 na mga parataram\nLupi - 1 Komunidad, 197 na mga parataram\n↑ Manide sa Ethnologue (18th ed., 2015)\nKinua sa "https://bcl.wikipedia.org/w/index.php?title=Tataramon_na_Manide&oldid=173267"\nMga tataramon kan Camarines Norte\nHuring binago an pahinang ini kaitong 12 Hunyo 2018, alas 15:24.


Swab Cab kan OVP yaon na sa Naga\nNaglilibot na sa mga barangay kan Ciudad nin Naga an Swab Cab kan opisina ni Bise Presidente Leni Robredo na nagpuon kan nakaaging semana asin maglalawig sa laog nin duwang semana sagcod sa iba pang mga banwaan kan tercer distrito asin sa bilog na Camarines Sur.\nKatuwang digdi an opisina ni Congresista Gabby Bordado, lokal na gobierno kan Ciudad nin Naga, Metro Naga Chamber of Commerce and Industry, Inc. iba pang mga volunteers maging grupo sibiko.\nSinabi ni Congresista Bordado an Swab Cab pigpunan sa NCRPlus Bubble kan OVP sa paagi kan Bayanihan e-Ataman kan Abril 2021 asin nagsikad na sa Naga kan Jueves, Hulyo uno.\nIpinahayag man ni Raffy Magno kan OVP maabot sa tres mil an saindang suplay kan swab antigen test asin an saindang target si mga nagkaigwa nin closed contact sa Covid-19 kabale na si may mga sintomas sa mga barangay base sa listahan hale sa Contact Tracing Center kan City Hall.\nKaayon sa bibisitahon kan Swab Cab iyo si mga nasa home quarantine na sa laog nin quince minutos maaraman tolos an resulta kun negativo o positivo sa virus nganing isuhay na sagcod kun kaipuhan madara sa hospital, sabi pa ni Magno.\nNagkapera nang mga barangay an nalibot alagad kun igwa pang bastanteng gamit sa swab antigen test maluwas na sa mga banwaan sa Camarines Sur na dapat igwang koordinasyon muna sa barangay.\nSinabi pa ni Bordado sa miembros kan media dai na kinakaipuhan magluwas sa saindang residencia nganing magpasiring sa mga testing facilities kan posibleng naulakitan envez sa residencia na gigibohon an swab test.\nAn Ciudad nin Naga asin Camarines Sur padagos an paglangkaw kan caso sa Covid-19 mala ngani an ciudad pinalawig pa an modified enhanced community quarantine (MECQ) hasta sa Hulyo 15 asin 34 mga banwaan sa Camarines Sur an nasa lindong pa kan General Community Quarantine (GCQ). (dpa)


Avian influenza sa CSur kontrolado na\nPili, Camarines Sur --- Nakalaog na sa Camarines Sur an Avian influenza sa duwang mga banwaan kan provinciang ini alagad dai dapat ma-alarma an mga may domestic poultry animals mantang nakontrol man tolos kan Department of Agriculture sa Bicol.\nSi Dr. Josephine Bañadera, Regional Veterinary Officer kan DA nagpahayag an nagkapera sa mga barangay kan Bula asin Sipocot iyo an tinamaan nin virus sa ataman na pato na tolos man naagapan kan mga awtoridad na ginaradan asin nilubong sa hararom na daga an maabot sa 60 gabos na mga ataman na hayop nganing dai na mag-ulakit sa pagtaraig na barangay.\nPigkuanan nin mga sample mantang dinara sa opisina nasyonal kan DA para sa laboratory test asin na nagpostivo sa virus.\nHinagad kan DA Veterinary Officer sa may mga ataman sa backyard asin sa mga domestic poultry animals na i-osip tolos sa mga veterinary technicians nganing makuanan nin laboratory test asin dai na maglakop an helang sa manok o pato.\nAn mga Vet Officer sa LGUs padagos man kan saindang surveilance asin monitoring sa posibleng maapektaran an mga poultry products sa mga ciudad asin provincia.\nAn pag-alerto sa sainda nganing dai na makalaog sa saindang lugar an sinambit na virus nganing maagapan asin dai na magkalat.\nAn bird flu sarong highly contagious viral disease na kun haen an mga tinatamaan iyo an mga domestic poultry animals siring kan mga wild birds asin posibleng carrier kaini an mga migratory birds.\nNakakahawas palang an mga paraoma sa inatubang na African swine fever sa ataman na orig na dakul an mga nagkarulugi sagcod na-apektaran an presyo kan karning orig sa mercado yaon naman an avian flu.\nHuli kaini, nangapodan an DA Bicol na dapat maging alerto an mga nag-aataman nin pato maging sa mga industriya nin poultry na dai maging pabaya mag-report tolos sa mga Vet officers. (dpa)


Home / Bicol News / News / 4 gadan, 1 salbado sa pagkalamos sa bilog na pag-obserbar kan Semana Santa sa Bicol\n4 gadan, 1 salbado sa pagkalamos sa bilog na pag-obserbar kan Semana Santa sa Bicol\nBicol Standard Newspaper Monday, April 02, 2018 Bicol News, News\nLegazpi City (Bicol Standard) – Tulo an nagadan, mantang saro an naksalbar huli sa pagkalamos sa mga pigkakarigusang resort sa pag obserbar kan Semana Santa sa manlaen laen na parte kan Kabikolan.\nSa report na naka abot sa Police Regional Office 5, Camp General Simeon Ola sa Legazpi City, enot na nairehistrong nagadan si Jayhard SJ. Dela Rosa, 18 anyos, estudyante, taga Brgy. Napo, Pandan, Catanduanes.\nNalamos ini mantang nagkakrigos kaiba an barkada sa Twin Rock Beach Resort kan Lunes Santo, Marso 26, 2018.\nKan Dominggo nin pagkabuhay, alas 6:00 nin aga, kan malamos an 12 anyos na si Ashley Atanacio y Beatriz, residente kan Brgy. Tacbong, Pili, Camarines Sur, mantang nagkakarigos ini sa Tikling Island, Matnog, Sorsogon.\nInanod suboot ini kan hukol pairarom asin nakua, gadan na.\nAlas 7:00 nin aga, kan magadan man an 27 anyos na si Samuel Garcia y Callora, mantang nagkakarigos sa kadagatang sakop kan Brgy. Manga, Sipocot, Camarines Sur.\nSa banwaan kan Tinambac, Camarines Sur, sarong Oscar Vargas, Jr. 25 anyos an nalamos gadan man sa lugar.\nSa Sto Domingo, Albay, swerteng nakasalbar an sarung 6 anyos na dae na pinangaranang aki, matapos na masapod asin marevived kan mga BFP-LGU-Kabalikat rescuers,\nNangyari an insidente bandang alas onse nan in udto.\nAntes an semana santa, higot na an patanid kan PNP sa publiko particular sa mga magurang na bantayan an mga aki, asin mga resorts na dapat magbugtak lifeguards, huli ta pirmihan na may nairerehistrong siring kaining insidente taon taon.\n4 gadan, 1 salbado sa pagkalamos sa bilog na pag-obserbar kan Semana Santa sa Bicol Reviewed by Bicol Standard Newspaper on Monday, April 02, 2018 Rating: 5


VM Robles napasala sa pagmata - LRay\nPosibleng napasala sa pagmata si Bise Alcalde Ramonsito Robles kan Calabanga, Camarines Sur kan biglang itulod an sarong resolusyon sa Sangguniang Bayan na dapat magsuway na sinda sa tercer distrito kan Camarines Sur envez magbalyo sa premir distrito ni Congresista Rolando Andaya Jr. sa dahilan nganing mag-asenso an saindang banwaan.\n‘’Relax lang Vice Mayor Robles’’ Ini an mga pahayag sa press conference ni Congresista LRay Villafuerte kan segundo distrito kan Camarines Sur bilang reaksyon sa kahurotan kan bise alcalde na dapat magbalyo na sinda sa premir distrito nganing matulayan an Balongay road pasiring sa Cabusao, Camarines Sur.\nSinabi kan congresista na bakong madali an pagpaconstruhir nin tulay na gagastosan nin bilyones pesos mantang kaipuhan digdi an feasibility study na kabale sa mga rekisitos kan National Economic Development Authority (NEDA).\nDai man kaipuhan an ‘’redistricting’’ sa sarong magtaid na munisipyo kun papagibohan nin dakulang tulay asin magastos nin dakulang cantidad an gobierno, sabi pa.\nAlagad amay pa posibleng magaba an plano ni Robles huli kan kakulangan nin suporta kan saiyang pagiriba asin kan Calabangueño. Afuera pa kaini pueding ma-duplicate an proyecto sa ipapagibong tulay ni LRay na masumpay kan Brgy. Concepcion, Libmanan asin Canaman, Camarines Sur na pigtatapos na an feasibility study na haros cierto na an bilyones pesos na proyecto.\nMapagibo nin tulay digdi alagad mayo sa plano kan congresista kan segundo distrito kan CSur na an Canaman na sakop kan tercer distrito dapat magbalyo sa saiyang sakop na segundo distrito.\nKun marealisar an proyecto mapapalipot an oras nin viaje asin puede nang mag-agi digdi an mga vehiculos haling Calabanga, Magarao, Bombon, Tinambac asin iba pang mga banwaan na mapasiring sa Manila.\nAn dapat gibohon hagadon ki Congresista Andaya asin Congresista Bordado kan tercer distrito na magtarabangan nganing mapundohan an pagpaconstruhir nin tulay na dai man kaipuhan an redistricting ngani sanang marealisar an proyecto. (DPA)